Һуңғы хат » «Йәшлек» гәзите\nГазета "Йәшлек" » Әҙәбиәт » Һуңғы хат\n01.12.2018 Һуңғы хат\n«Эй, был Рәшитте, ҡәһәр генә һуҡһын! Әшнәләре менән йәнә кәйеф-сафа ҡороп ултыралыр әле, – тип көйөндө Фәрит ҡарт. Эргәһендәге һөйәнмәһеҙ ултырғыстан көрөшкәне күтәреп, бер-ике уртлам һыу йотто. – Э...э-х! Аңламай шул тормош йәмен!.. Ғаиләһенән айырылып сығыуына әле йыл да юҡ. Шул «афәт»тән ҡотолоуын һаман йыуа. Байрам итерең алда әле, алда, ҡустым...»\nБыл өс бүлмәнән торған шыҡһыҙ коммуналкала Фәрит ҡарт егерме йыл тирәһе йәшәй. Ҡаршы бүлмәләге Фуат тигәне килеп-китеп кенә йөрөй. Аҡыл инде егеткә. Һуңғы ваҡыт ике-өс айға бер генә күренеп китә. Ахыры, ғаиләһенә кире ҡайтты. Ә ситке бүлмәләге Рәшиттең бында күсенеүенә ярты йыл ғыналыр әле. Унан алда торған Ғәзим ҡарт гүр эйәһе булғас, хужа ике йыл тирәһе бер кемде лә индермәне. Әллә кешеһе булманы, әллә?..\nМеҫкен ҡарт һуңғы көнөнәсә хаттар яҙҙы. Көндәр буйы ишек алдында почтальон ҡыҙҙы көтөп ултырҙы. Яуап хаттары алманы. Артығын һөйләмәй, кешеләр менән бик аралашмай, үҙ алдына йөрөп тик ятты. Әле Фәрит бында күсенгәнсе, ғүмеренең әллә күпме өлөшөн ошонда үткәргән. Ғәзим ҡарт гүр эйәһе булғас, хужа, уның бүлмәһен йыйыштырғанда, өҫтәленең аҫҡы тартмаһынан, яҙылып та, ебәрелмәгән хаттарҙы тапты. Баҡтиһәң, меҫкенең бер хатын да һалмаған икән... Бөтә хаты ла ғаиләһенә яҙылған. Моғайын, ваҡытында ғәфү итмәҫлек эш ҡылып, ярлыҡау ала алмағандыр. Ә хаттар уны тыңлай белгән берҙән-бер серҙәшенә әүерелгәндер. Хужа иң өҫтә ятҡан һуңғы хатын алып, почтаға һалды. Яуап хаты булыр тип түгел, ҡыҙыҡ күреп.\nҠырҡ йәшлек Рәшит фатир тупһаһын аша атлап уҙғас, Фәрит ҡарт ҡыуанып та ҡуйғайны. Икмәк-һөттән, тәмәкенән өҙҙөрмәҫ тип. Ҡайҙа ул, кәйеф-сафанан бушамай. «Бумала баштары» ла табылып тора бит әле үҙенә... Иҙән йыуыусы юҡ, улары ҡайһы ваҡыт дөйөм коридор менән аш бүлмәһен йыуып сығарған була шунда.\nФәрит ҡартҡа аҙыҡ-түлек ташырға райсобестан урта йәштәрҙәге бер ҡатынды тәғәйенләнеләр. Исеме Гөлфара тиме? Иртән йүгереп килеп инә лә, кәрәк-яраҡты ҡалын дәфтәренә яҙып, аҡса алып, магазинға кире сығып йүгерә. Төштән һуң ауыр сеткаһын саҡ һөйрәп йәнә килеп инә. Дәфтәренә яҙылған нәмәләрҙе генә ҡалдырып, үҙен көтөүсе икенсе берәүгә ашыға. Ярты һүҙ ҡатырға ла ваҡыты юҡ.\nСәғәттең нисә икәнен дә белерлек түгел, будильнигы ватыҡ. Ҡарт стена яғына боролоп ятты. Үҙенең Рәшит кеүек шәп сағын иҫенә төшөрҙө.\n... Ҡатыны, балалары ла бар ине бит уның, ҡәҙерҙәрен генә белмәне. Әле булһа Әминәһенең:\n– Эсмә, эшкә ин, балабыҙҙы үҫтереп, кеше итәйек. Бер нәмә уйламайһың. Әллә ғүмер буйы эсеп кенә йөрөргә уйлайһыңмы? Балалар үҫмәҫ, ҡартаймаҫмын, тиһеңме?! – тип илай-илай ялбарыуы һаман күҙ алдында... Ҡарттың күҙҙәренә йәш тығылды.\n– Ниңә генә тыңламаным икән һине, бисәкәй? Бөгөн бында түгел, ә ейән-ейәнсәрҙәрем, ғаиләм менән бергә олатай булып ултырыр инем, ә һин – өләсәй... Э-э-й! Нимәһе бар уның хәҙер? Ошо корвалол еҫе тулған бер бүлмәһе, үҙенә һәм бер кемгә лә кәрәкмәгән бахыр, яңғыҙ башы. Әлегә, аллаға шөкөр, бер аҙ тороп йөрөштөрә ала. Нисә көнгә бер булһа ла ишек алдына сығып ултыра. Ни тиһәң дә, тормош дауам итә. Фәрит ҡартайған тип, бер нәмә лә тиҙлеген кәметмәй.\n... Курсташтары араһында уның Әминәһе иң сибәре, иң аҡыллыһы ине. Фәрит үҙе лә «ничего» ғына. Байтаҡ егетте көнләштереп, өйләнешеп тә ҡуйҙылар. Беренсе никах төнөндә кәләше, уның күҙҙәренә төбәлеп:\n– Ҡәҙерлем, бөгөн беҙҙән дә бәхетле кеше юҡ был донъяла! Һәр яратҡан, яратылған кеше үҙенсә бәхетле. Беҙ бәхетле булырбыҙ! Ғаиләбеҙҙең үҙенең генә китабы буласаҡ! Беҙ уны икәү яҙасаҡбыҙ. Ул башҡаларҙың китабына оҡшамаясаҡ. Ишетәһеңме, һөйөклөм?! – тигәйне.\n– Эйе, эйе! – тип шашып үпкәйне ул хәләлен...\nҠарт тороп ултырҙы. Көрөшкәләге һыуына корвалол тамыҙып, эсеп ебәрҙе.\n«Сәләмәтлек тә шәптән түгел. Йөрәк көндән-көн нығыраҡ шаяра башланы. Анау ваҡыт алған дарыуҙарымды әллә ҡайҙа һалғанмын – тапмайым. Пенсия килһә, яңынан һатып алырға тура килер». Тәнтерәкләп тәҙрә эргәһенә килеп баҫты. Йыуылмаған тәҙрәнән моңһоҙ донъя тағы ла моңһоуыраҡ күренде. Аяҡтары йүнләп тотмағас, эргәһендәге тәпәш ултырғысҡа ултырҙы.\n... Хәтирәләре һаман эҙәрлекләне ҡартты. Беренсе сабыйын дауахананан алып ҡайтыуын иҫләне. Ҡайтҡас, Әминәһе менән гонаһһыҙ сабыйға текәлеп бик оҙаҡ ултырҙылар. Ә ул бер нәмә лә һиҙмәй, йоҡлап тик ята.\n– Был – һөйөүебеҙҙең емеше, йәнем. Ҡалған ғүмеребеҙҙе балабыҙға бағышлаясаҡбыҙ, эйе бит? – тип һыйынды Әминә. Фәрит нимә тип яуаплағандыр, әммә кәләшенең хис һалып, нәзәкәтле итеп әйтә белеүенә һоҡланғаны онотолмаған... Бына сабый уянды. Аҫты еүешләнгәндер, асыҡҡандыр. Матур ғына тауыш менән илап ебәрҙе. Йүргәген ысҡындырып, йәш ата-әсә сабыйҙы ҡарай башланы. Тәүҙә Әминә телгә килде:\n– Ҡалай бәләкәй! Ҡулдарын, аяҡтарын ҡара һин уның! Эй хоҙайым, рәхмәт яуһын үҙеңә беҙгә шундай сабый бүләк иткәнең өсөн!.. Илама, илама, йәме! Беҙ бит эргәңдә, һинең менән... Бына, улым, донъя ошолай була инде! Нисек, матурмы донъя, оҡшаймы? – тип әсә, сабыйын иркәләп, әсәлек тойғоларында кинәнде. Фәрит бәхетенән йылмайҙы:\n– Ҡара әле, кәләш, яурынындағы бынау миңен. Минең дә тап ошо тәңгәлдә миңем бар бит. – Ул яурынбашын асып, миңен күрһәтте. – Бына, тап килһә, килә икән, ә!\nУл арала сабый мыжый башланы. Әминәһе, йәтешләп, тегене кире биләп тә ҡуйҙы, әйтерһең, көн дә бала биләгән. Биләп бөттө лә имеҙә башланы. Сабый, әсәһенең күкрәген тырышып-тырышып һура. Фәрит шул саҡ ҡыуанысынан:\n– Ҡара әле, ниндәй бәләкәй, ә үҙ эшен белә – йәшәргә тырышып ята. Бәләкәсем, мин һинең атайың булам, таныйһыңмы?!. – тип эй кинәнде. Сабый имде-имде лә арып йоҡлап китте. Бәләкәс кенә, төймәләй танауы өҫтөндә тир бөртөктәре хасил булды.\n– Эшем эйәһенең эше бөттө инде, – тип әсәй кеше, сабыйының битенән йомшаҡ ҡына үбеп, һаҡ ҡына урынына һалды. Фәрит:\n– Әсәһе, әйт әле, улыбыҙ кемгә оҡшаған?\n– Кемгә булһын – һиңә инде, һиңә! – тигәс кәләше, Фәрит осоп китерҙәй булып йөрәкһегәйне. Ысынлап та, улы үҙенең «копияһы» булып үҫте. Хатта атлап йөрөүҙәренә тиклем – һуйған да ҡаплаған. Тик айырылып сығып киткәндән алып улар тураһында хәбәр-хәтер юҡ... Бөгөнгө айыҡ башы теге ваҡытта булһасы!.. Юҡ, юҡ инде хәҙер. Әминәһенең айырылғыһы килгәндән айырылмағанын да белә ул. Ҡурҡытып алайым быны, тигәндер. Үҙе лә – шыйыҡ танау, йәнәһе, үҙем беләм, үҙемсә йәшәйем: эшләмәнем, эстем, «гулять» иттем! Әҙәмгә әйтеүе оят – өйҙәге барлы-юҡлы мөлкәтте лә сығарып, «шайтан һыуы»на алмаштырҙы. Шунда ауыҙына шешек тә сыҡмаған, исмаһам. «Аллаһы тәғәлә лә һуҡмаған», – тип үҙ-үҙен бик ҡаты әрләп алды Фәрит.\n«Тамаҡҡа берәй нәмә йүнләргә кәрәктер», – тигән уй менән ҡарт өҫтәл эргәһенә килде. Бер стакан кефир эсте. Шул ваҡыт кемдер ишек шаҡыны. Кем булыр икән? Рәшиттең сығып киткәне тойолманы, тик бер кем дә ишек асмай. Фәрит үҙе барып асты. Асһа, почтальон тора.\n– Дауытов Ғәзим һеҙ булаһығыҙмы, олатай?\n– Юҡ, ул юҡ бит әле, – тип саҡ әйтте ҡарт.\n– Ҡайҙа, магазинға киттеме әллә? – тип ныҡышты ҡыҙ.\n– Юҡ, юҡ! Уның әхирәткә китеп барыуына инде ике йыл булып килә.\n– Уға сәләм бар ине бит әле, – тип ҡулындағы хатты сумкаһына кире тыға ғына башлағайны, ҡарт уны туҡтатты.\n– Һеңлем, ҡалдыр хатын. Мин уға үҙем алып барырмын. Ғәзим ағай бик оҙаҡ көткәйне ул хатты. Тик көтөп ала алмай, теге донъяға китеп барҙы. – Почтальон ҡайҙа алып барырын төпсөнөп торманы, хатты ҡарттың ҡулына тоттороп, шәп-шәп атлап сығып китте.\nФәрит хатты уҡыһа, аптырап китте. «Бәрәкалла, ҡатынынан бит был хат! Яуап яҙмаҫ, тип ҡурҡып һалмаған хатҡа яуап. Һуңлаған, һуңлаған хат!..» Ҡапыл ҡарттың башына көтөлмәгән уй килде. Тоторға ла Әминәһенә хат яҙырға. Бәлки, миңә лә яуап хаты килер, тигән өмөт менән өҫтәлгә бер табаҡ бит һәм ҡәләм алып һалды. Тик нисек башларға, нимә тип яҙырға?..\nҘур эш башҡарған әҙәм кеүек, ҡарт яңынан урынына килеп ятты. «Эй, ғүмер үткәреүҙәре ҡыйын. Ҡайһы берҙә, ысынлап та, гүргә инеп китһәм, яҡшыраҡ булыр ине, тип тә уйлайһың, тик һинеңсә буламы ни әле ул!.. Яҡындарының рәнйештәре лә төшкәндер, гонаһтары ла булды. Әминәһен көнләшеп теңкәһенә тейҙе, ә үҙе буш йөрөмәне бит. Ҡатын-ҡыҙҙар үҙҙәре килеп инә ине ҡосағына. Булды, бөтәһе лә булды, тик бер нәмә лә кире әйләнмәй был донъяла. Ҡылған хаталарың да төҙәлмәй. Аҡыл менән эш итергә кәрәк булған да бит. Ана, дуҫы Радик, ҡалай йөрөнө, ғаиләһендә лә ал да гөл, нисә машина алмаштырҙы, нисә фатир, эшендә лә күтәрҙеләр... Самаһыҙ кеше булдым, йүләр, йүгәнһеҙ».\nАйырылышҡас, миңә тейеш тип, ике бүлмәле фатирҙың бер бүлмәһен бүлеп алды. Алмаһа ла була ине, яңғыҙ башы ҡайҙа ла һыйыр ине әле. Әлеге шул кеше ҡотҡоһо. Бер туған апаһы әллә нимәһенә ҡаныҡты шул Әминәһенә. «Бүлеп ал өлөшөңдө», – ти ҙә ҡуя, ҡороғор. Бер ҙә, балаларыңды ал, тимәне. Ә ул шуға эйәреп ҡоторҙо – йүнһеҙ, ҡорсаңғы, серек мейе... Бүлеп алды. Баҡтиһәң, апаһы үҙенең ҡалалағы фатирһыҙ интеккән ҡыҙы өсөн тырышҡан, имеш. Ярай, апаһы күптән мәрхүм инде, ауыр тупрағы еңел булһын! Ни булһа ла булды, хәҙер башыңды ташҡа ороп булмай. Шул саҡ берәй изге йән эйәһе аҡыллы кәңәш бирһәсе:\n– Фәрит, үҙең интегеп, ғаиләңде бимазалап йөрөмә, сығып кит, эшкә ин! Аҡса эшләп алып ҡайт та һал бисәң алдына, балаларыңа күстәнәс алып ҡайт!.. Ундай ирҙе бисәкәйең ҡушҡуллап, үбеп ҡаршы алыр ине. Ҡартайған көнөңдә хан һыйында йәшәрһең, – тиһә икән... Эштәр ыңғай китер ине, моғайын!.. Әминәһе әйтмәне түгел – әйтте, үпкәләр урын юҡ уға.\n– Минән ҡотола алмай ыҙаланаһыңмы? Ҡотолдорормон мин һине! – тип екерә ине бисараға Фәрит.\nФатир бүлә башлағас та, Фәрит алдан уйлағанса, ғауға, күҙ йәше түгеү булманы. Әминәһе улы менән – бер бүлмәлә, ә Фәрит ҡәнәғәт кенә икенсе бүлмәне алып, күсенеп китте. Шул көндән алып яңғыҙы.\nБаштараҡ бик күңелле булды, дуҫтары ла бар кеүек ине, хәҙер улары әллә ҡайҙа булып бөттө. Хәйер, күбеһе теге донъяға китергә лә өлгөрҙө. Хәҙер ана шул райсобестан килеп йөрөгән Гөлфаранан башҡа инеп сыҡҡан кеше лә юҡ. Ҡайһы саҡ Рәшиткә аҡыллы кәңәш бирергә ынтылып ҡуя ҡарт, тик ул – Фәриттең хас йәш сағы – әйткәнгә ҡолаҡ та һалмай, көлә генә:\n– Минең кешесә тормошом саҡ башлана, ә һин, ҡартлас, аяҡ салырға самалайһыңмы?!. – тип кенә ебәрә.\n– Юҡ, ҡустым, яңылышаһың. Тимәк, кешесә тормошто һиңә лә күрергә яҙмаған, – тип Фәрит, уфтанып, өмөтһөҙ күҙҙәрен үҙенең йөҙө кеүек һарғайып, ярылып бөткән түбә таҡтаһына төбәне. Ә өҫтәлдә – бер табаҡ ап-аҡ ҡағыҙ һәм ҡәләм...\n12.12.2018 - Әҙәбиәт «Юҡҡа булдымы ни, азатлыҡ тип, Илдең ташҡын булып ташҡаны?..»


ҠАПҠАС » "Йәшлек" гәзите\nГазета "Йәшлек" » Әҙәбиәт » Юмор » ҠАПҠАС\nЭлегерәк колхоздар бар саҡта йәй буйы эш гөрләп торҙо. Сәсеү, ул тамамланыу менән – бесән, силос, сенаж һалыу, шунан үҫтерелгән уңышты йыйып алыу. Колхозға район үҙәгендәге ойошмаларҙан да, шефлыҡҡа алған ҡала предприятиеларынан да ярҙам бригадалары өҙөлмәне. Сельхозхимия, сельхозтехника, сельхозэнерго, тағы әллә күпме “селхоздар” бар ине.\nШундай “сельхоз”һыҙ ғына ЛМУ тигән ойошманан бер бригада беҙҙең ауылдың мал фермаһын ремонтларға килеп төшкән бит. Ул ваҡытта сит планеталарҙан килгән йыһан караптары тураһында һөйләшеү модаға инеп киткәйне. Шуға ла был егеттәр линия-монтаж идаралығынан (линейно-монтажное управление) булһа ла, модаға эйәреп, ауыл халҡы ярҙамға килгән ҡала кешеләрен “НЛО-лар” тип йөрөтә икән. Урындағы ремонт бригадаһы егеттәре менән аҙна буйы эшләгән был кешеләр. Эштән һуң әҙерәк байрам да итеп алғылағандар. Ҡыҫҡаһы, ныҡ ҡына дуҫлашҡандар.\n“НЛО” менән ауыл егеттәре эш бөтөүҙе “йыуырға” булған. Үҙенә күрә хушлашыу кисәһе, йәнәһе. Арыу ғына “йыуғас”, район егеттәренең быуындары йомшарған.\n– Беҙҙе бында оҙатҡанда начальство: “Аллағыуат халҡы уҫал, ауыҙығыҙҙы үлсәп асып, аҙымығыҙҙы самалап баҫып йөрөгөҙ”, – тип ҡурҡытҡайны. Һеҙ бына тигән егеттәр, юҡты һөйләгәндәр икән, – тип ебәргәндәр.\nАуыл егеттәре лә быларҙың маҡтауынан разый булып, ҡәнәғәтлек кисереп ултыра икән. Йылы һүҙ кемгә килешмәһен инде?!\nБайрам бөткән, ҡыйшайыбыраҡ киткән “НЛО-лар”ҙы оҙата башлағандар. Ҡосаҡлашыуҙар, күҙ йәштәре лә булған. Төшөрөп алғас, күңел йомшара бит инде. Будкалы машинаға ултырыша башлағас, оҙатыусы егеттәрҙең береһе “НЛО-лар”ға сумка һуҙған.\n– Егеттәр, бына һеҙгә күстәнәс, ҡайтҡас эсерһегеҙ.\nӨс литрлы банка менән әсегән бал тотторған икән. Тик банканың ҡапҡасы юҡ, имеш. Күстәнәсте алған “НЛО-лар”ҙың береһе ҡысҡырып ебәргән:\n– Ҡапҡасы юҡ бит әле, шуны ғына бирһәгеҙ!\n“НЛО-лар”ҙан да нығыраҡ тейәгән Аллағыуат егетенә оҡшамаған был урынһыҙ ғәйеп, эсе бошоп киткән: үҙ ауыҙынан өҙөп, йән дуҫтарына күстәнәс бирә, ә тегеләр ҡапҡас дауайлай.\n– Һеҙгә тағы ҡапҡас та кәрәкме ни әле?\nАллағыуат егете әле генә ҡосаҡлашып оҙатҡан “НЛО”-ның береһен машина будкаһынан һөйрәп тә төшөрә. Артабан аңлашыла инде, эт ояһында көслө бит, берәү ҙә өлөшһөҙ ҡалмай. Аяғында баҫып торорлоҡ һәләте ҡалған ферма мөдире быларҙы саҡ аралай. Юғиһә аллағыуаттар имгәтеп бөтөрөр хәлгә етә “НЛО-лар”ҙы.\nХәҙер биргән әйберҙе әҙһенгән кешегә Аллағыуатта: “Һиңә әллә ҡапҡас кәрәкме?” – тип көләләр.\nСығыу ваҡыты 17-10-2018, 07:00 | Ҡаранылар: 211\nШахта хужаһын "майлау"


Сәләмәт йәшәү рәүеше – үҙе бер фән\n5 Апрель 2019, 12:01\nБыл аҙнала баш ҡаланың ВДНХ-ЭКСПО комплексында “Башҡортостанда һаулыҡ һаҡлау аҙналығы” медицина форум-күргәҙмәһе эшләне. Дүртенсе тапҡыр уҙғарылған сараның абруйы юғары: быйыл, мәҫәлән, Рәсәйҙең 17 төбәгенән 160-тан ашыу компания ҡатнашҡан.\nБыл аҙнала баш ҡаланың ВДНХ-ЭКСПО комплексында “Башҡортостанда һаулыҡ һаҡлау аҙналығы” медицина форум-күргәҙмәһе эшләне. Дүртенсе тапҡыр уҙғарылған сараның абруйы юғары: быйыл, мәҫәлән, Рәсәйҙең 17 төбәгенән 160-тан ашыу компания ҡатнашҡан. Унан тыш, форум сиктәрендә һаулыҡ һаҡлау тармағындағы яңылыҡтарҙы күрһәтеү, уртаҡ проблемаларҙы хәл итеү, тәжрибә уртаҡлашыу йәһәтенән бихисап саралар ойошторолдо. Шул иҫәптән кисә “Сәләмәт республика” проектының форсайт-сессияһы ла әһәмиәтле башланғыстарҙың береһе булды.\nСессияның төп йүнәлешен республика Хөкүмәтенең Премьер-министры урынбаҫары вазифаһын башҡарыусы Ленара Иванова билдәләне:\n– Сәләмәтлек һаулыҡ һаҡлауҙан ғына тормай. Дәүләт халҡы – балалар, эшкә яраҡлылар, оло йәштәгеләр – һәммәһе лә һау булһын өсөн медицина тармағының, төрлө ауырыуҙарҙы асыҡлау һәм дауалау алымдарының алға китеүе генә етмәй, ә кешеләрҙе сәләмәт йәшәү рәүешенә ылыҡтырырға, сирҙәрҙе булдырмау юлдарын барларға, уларҙы иҫкәртеү йәһәтенән ҙур эш алып барырға кәрәк. Ҡыҙғанысҡа ҡаршы, статистика шатландырмай – илдең эшкә яраҡлы йәштәге халҡы кәмей бара. Шуға ла сәләмәтлеккә ҡағылышлы ил кимәлендә саралар күреү фарыз: был дөрөҫ туҡланыуҙан башлап, спорт менән шөғөлләнеүгә, психологик һаулыҡты хәстәрләүгә лә ҡайтып ҡала. Бөгөнгө сессияның һөҙөмтәһе булараҡ, беҙ аныҡ тәҡдимдәр әҙерләргә тейеш, – тине.\nСессияла шулай уҡ Мәскәү ҡунағы, Халыҡ-ара медицина кластеры фонды директоры урынбаҫары, танылған табип Илдар Хәйруллин ҡатнашты. Уның ҡыҙыҡлы, йәнле сығышының төп фекере сәләмәтлектең, тәүге сиратта, кешеләрҙең тормош рәүешенә, нимә ашауына, ниндәй һауа һулауына, ниндәй һыу эсеүенә ҡайтып ҡалды. Сәләмәт милләт тәрбиәләүҙә спорттың баһалап бөткөһөҙ роль уйнауын, тормоштағы барлыҡ ҡиммәттәр, өҫтөнлөклө йүнәлештәр фәҡәт ғаиләлә тәрбиәләнеүен дә билдәләп үтте спикер.\nБилдәле психолог, Республика клиник психотерапия үҙәгенең баш табибы Илгиз Тимербулатов иһә “барлыҡ проблемалар баштан башлана” тип белдерҙе, халыҡтың психологик сәләмәтлеге әүҙем ҡаҡшағанлығын, быға көндәлек стрестарҙың тәьҫир итеүен билдәләне.\nСессияның эшен шулай уҡ диетологтар, фитнес-тренерҙарҙың сығышы ла йәнләндерҙе, сөнки уртаҡ проблеманы төрлө яҫылыҡтан сығып баһалау уны хәл итеү юлдарын тиҙерәк асыҡларға ярҙам итә.


«Яҡлай мине, һаҡлай мине әсәйем доғалары…»\n11 Март 2019, 16:24\n…Исеме лә ябай түгел уның – Алтынбикә. Аҫыл, затлы булған өсөн генә алтынды иң ҡиммәтле мәғдән тип нарыҡламағандарҙыр, моғайын. Ныҡлығы, затлылығын һаҡлай белгәне өсөндөр. Исеме есеменә тура килеп тора Алтынбикәнең.\nБеҙ етәкселәрҙең ҡатындары тураһында һирәк һөйләйбеҙ. Улар үҙҙәре лә ынтылып тормай ундай билдәлелеккә. Һәр ваҡыт халыҡ менән эшләгән уҙамандың иң яҡын кешеһе булыу, йортоңдо ул көс йыйыр, йәненә ял алыр урынға әйләндереү өсөн ҙур мөхәббәт, сабырлыҡ ҡына түгел, йөрәк ҡөҙрәте лә кәрәктер ул. Йыш ҡына үҙ ихтыяждарыңды ситкә ҡуя белеү ҙә мөһимдер.\nБеренсе Этҡол ауылында яңы йорт һалып, мәктәптә гөрләтеп эшләп йөрөгәндә тормош иптәше Хәлит Хәмзә улы Сөләймәновты Баймаҡ районы мәғариф бүлеге етәксеһе итеп саҡыралар. Тынғыһыҙ йәнле ире көнө-төнө мәғарифты үҫтереү хәстәре менән яна. Ауылда һынлы сәнғәт, ҡул эштәре түңәрәктәре алып барған Алтынбикәнең балалар ижадын үҫтереү һәләте Баймаҡҡа күсеү менән тағы ла сағыуыраҡ балҡый. Ул ҡаланың лицей-интернатында дәртләнеп эш башлай. «Дәртләнеп» тигән һүҙ ошонда иң килешлеһелер, моғайын. Дәртең булмаһа, кәртәләге ике һыйырҙы һауып, малдарҙы ҡарап, ике шуҡ малайҙы мәктәпкә ебәреп, һәр саҡ кеше араһындағы иреңде бөхтә, зауыҡлы, сынъяһау итеп кейендереп оҙатҡас, үҙ эшеңә йүгерә алаһыңмы ни? Лицей ҙа өйҙән биш саҡрым тирәһе бит. Автобус-фәлән көтөп торорға ваҡыт та юҡ…\nХәлит Хәмзә улын Сибай ҡалаһы хакимиәте башлығы итеп тәғәйенләгәс, ғаилә Сибайға күсә. Иртәнге етенән ҡала урамдарын әйләнеп сығып, ҡайҙа ниндәй етешһеҙлек, ниндәй яҡшы күренеш булыуын барларға, балалар баҡсаһында, мәктәптәрҙә юлдар көрәлгәнме, урамдарҙа лампочкалар янамы – бөтәһен үҙ күҙҙәре күреп баһаларға өйрәнгән тормош юлдашын йылы аш ашатып, ишек төбөнән оҙатып ебәрергә күнеккән ул. Ирҙе ҡәҙерләп эшкә оҙатыу йолаһын бөгөн килендәре лә дауам итә…\n…Быйыл һоҡланғыс пар тормош ҡороуҙарына 30 йыл тулыуын билдәләне. «Һинеңсә, яратыу нимә ул?» – тигәнгә Алтын былай тип яуап биргәйне: «Һөйөү – минут һайын «яратам» тип әйтеү түгел, ә һинең турала ҡайғыртыуҙыр ул. Ғаиләбеҙ етеш йәшәһен, балалар мөхәббәтебеҙҙе тойоп, ярҙамыбыҙҙы күреп, үҙҙәре лә донъя көтөргә өйрәнһен, тип тырышып йөрөүе – иреңдең иң ҙур яратыу һүҙе шулдыр».\nТалантлы педагог артабан хеҙмәт юлын Сибай ҡалаһының Балалар ижады йортонда дауам итә. Ҡала мөхите шарттарында, һынсыл ҡараштар аҫтында барыһын да өр-яңынан башларға тура килә Сөләймәноваға. Булмышын ныҡышмал булдыҡлылығы менән иҫбат итергә күнеккән ханым бында ла ең һыҙғанып эшкә тотона.\nБалалар ижады йорто директоры Элиза Кирәева: «Алтынбикә Сәйетғәле ҡыҙы кеүек педагогтар күберәк булһа, донъяла зауыҡлы, мәҙәниәтле балалар күп булыр ине. Бөгөн уның түңәрәктәрендә алты йәштән ун дүрт йәшкәсә алтмышлап малай һәм ҡыҙ шөғөлләнә. Улар һынлы сәнғәт серҙәренә төшөнөү, һүрәт төшөрөү менән генә сикләнмәй, залдарҙы биҙәргә, дизайн алымдарына ла өйрәнә. Үҫмерҙәрҙең күбеһе – республика, ҡала конкурстары еңеүселәре», – тип һөйләй.\nАлтын Сәйетғәле ҡыҙының хеҙмәте дәүләт тарафынан да баһаланған: ул – Башҡортостандың атҡаҙанған мәғариф хеҙмәткәре, мәғариф алдынғыһы. Ә шулай ҙа, үҙе әйтеүенсә, хеҙмәтенең иң юғары күрһәткесе – һәләтле, мәҙәниәтле уҡыусылары…\nМеңдәр араһында беребеҙ…\nМеңдәр араһында беребеҙ булған гүзәл зат тураһында һөйләп, уның камил сифаттарына һоҡланғанда, һәр көн матурлыҡ тыуҙырырлыҡ илһам, хәлһеҙгә йән өрөрлөк ҡөҙрәт, ауыр саҡтарҙа бөгөлмәҫлек көс ҡайҙан килә ябай ауыл ҡыҙына, тип уйланаһың. Алтындың бер туған апаһы менән осрашып, уға ошо һорауҙы бирҙем.\n– Әсәйебеҙҙән! Беҙҙе ул шулай тәрбиәләне! – тине өлкән апаһы Гөлнара Сәйетғәле ҡыҙы, һүҙен башлап. – Зәлифә исемле ине әсәйебеҙ, ғүмер буйы фермала һыйыр һауҙы. Беҙ, биш бала, йоҡонан тороуға өй йылы, самауыр ҡуйылған. Атайыбыҙ көтөүсе булып эшләне. Әсәй өйҙә юҡта сәстәребеҙҙе үреп, кейендереп, мәктәпкә оҙата ине. Атайыбыҙ бик баҫалҡы, тәрбиәле кеше. Әсәйҙең бала саҡта бер күҙе зәғифләнгән булған, күҙенә ауырлыҡ төшмәһен тип, атайыбыҙ үҙе бәйләй, тегә торғайны, – тип хәтерләй ул…\n…Әсәйҙәренең һәр һүҙе һаман да ҡолаҡтарында доғалай яңғырай кеүек: «Кәпәсте һаҡлағыҙ, кәпәсһеҙ йорт – һаҡһыҙ йорт. Ир бөтә кешегә лә яҙмаған, ирле булыу – Хоҙай бүләге, кейәүҙәргә йәбешеп ятығыҙ, балаларығыҙ атайлы үҫһен. Кешенең энәһенә лә теймәгеҙ, бер-берегеҙҙең хатын уҡымағыҙ, кейемен кеймәгеҙ…» Тағы бер нәсихәте күңелдәрендә ята: «Бер-берегеҙҙе ҡарағыҙ, үҙегеҙҙеке булһа, апай-һеңлегеҙгә бүлегеҙ. Үҙем яңғыҙ үҫтем, бер туғаным булманы, ә һеҙ туғандар менән татыу булығыҙ. Уҡығыҙ, һөнәр алығыҙ!»…\n…Улар әсәләренең тағы бер васыятын иҫкә төшөрҙө. «Әсәйем: «Башҡорт ҡыҙҙары аттан ҡурҡмаған, һыбай йөрөгөҙ, атайығыҙға көтөү көтөшөгөҙ», – тигәс, беҙ бала саҡтан һыбай йөрөнөк. Иң беренселәрҙән булып машинала елдерҙек. Фирая һеңлебеҙ шәфҡәт туташы һөнәрен алды, ғүмер буйы әсәй-атайҙың, туғандарҙың һаулығын ҡайғыртты. Ә мин үҙем уҡытыусылыҡты һайланым, бөгөн ауыл хужалығы колледжында тарих фәненән уҡытам», – ти Гөлнара Сәйетғәле ҡыҙы…\nӘсәй әйткәнсә, әсәйем тыйғанса…\nБыуындар сылбыры, милләт тәрбиәһе хаҡында күп һөйләйбеҙ. Ошо булалыр ул быуындың изгелек сылбыры: баҡыйлыҡҡа күскәс тә әсә балаларын тәрбиәләй – иҫән сағында ҡылған ғәмәлдәре, әйткән һүҙе, доғалары менән. Ҡыҙҙары ошо изгелекте бөгөн үҙҙәре тарата, иртәгә килендәре, ҡыҙҙары дауам итәсәк. Милләтебеҙҙең көсө лә иман, әҙәп тәрбиәһендә. Алтынбикә кеүек гүзәл ҡатын-ҡыҙҙарыбыҙҙа һаҡлана ул хазина.\nМәҡәләнең тулы вариантын журналдың 2–се (2019) һанында уҡығыҙ.


Завод эшсәндәре өсөн ҡыҙыу осор\n16 Ноябрь 2018, 17:00\nӘлшәй эшкәртеүселәре 39 мең тоннанан ашыу шәкәр етештергән.\nИгенселәр өсөн еңел булмаған быйылғы ураҡ миҙгеле лә тамамланды.\nРайон аграрсылары 85 мең тоннанан ашыу иген үҫтерҙе, иген һәм ҡуҙаҡлы культураларҙың уртаса уңышы гектарынан 18,1 центнер тәшкил итте. Шулай уҡ көнбағыш, горчица, рапс, етен, ужым шипкәне, яҫы борсаҡ һәм люпиндан да яҡшы ғына уңыш алынды. Йыл сөгөлдөрсөләр өсөн дә ыңғай килде. 4300 гектарҙан 155653 тонна тамыраҙыҡ ҡаҙып алынды. Татлы культураның уртсаса уңыш гектарынан 362 центнерға етте. Районда иң юғары күрһәткес, элеккесә, Ниғмәтулла ауылынан Дибаевтарҙың фермер хужалығында. Уларҙың баҫыуҙарында уңыш гектарынан 460 центнер тәшкил итте.\nАграрсыларҙан айырмалы булараҡ, әле шәкәр ҡайнатыусылар өсөн иң ҡыҙыу мәл. “Раевсахар” йәмғиәтендә бөгөн 480 мең тоннан ашыу татлы сеймал әҙерләнгән, 250 мең тонна сөгөлдөр эшкәртелгән. Татлы тамырҙың шәкәрлелеге 18,64 процент тәшкил итә. Әлшәй эшкәртеүселәре 39 мең тоннанан ашыу шәкәр етештерелгән.\nБайтаҡ сеймал тупланыуға ҡарамаҫтан, сөгөлдөр ҡабул итеү пунктында мәшәҡәттәр етерлек. Сөнки Әлшәй баҫыуҙарынан да, башҡа райондарҙан да татлы тамыр ташыу дауам итә. Бына сөгөлдөрҙө өйөмдәргә һалыу машинаһы операторы Владимир Николаев сеймал әҙерләү эштәре уртаһында ҡайнай.


Хәбәрҙәр: Вьетнам: бомбалар тамаҡты туйҙыра.\nВьетнам: бомбалар тамаҡты туйҙыра.\nБейсболкаһында “ФБР”яҙыуы булыуға ҡарамаҫтан, Нгуен Ти Там АҠШ хөкүмәтенә эшләмәй, әммә тап Америка Вьетнам һуғышы ваҡытында уны эш менән тәьмин иткән, сөнки ул шартламаған бомбаларҙы эҙләй һәм аҙаҡ тимер-томорға тапшыра. Иң уңышлы көндәрҙә, ғүмерен хәүеф аҫтына ҡуйып, 4 доллар эшләй.\n“Минең бәләкәй генә дөгө баҫыуым бар, ләкин һыу булмағанлыҡтан, йыш ҡына ул сәселмәй ҡала. Аҡса табырға башҡа әмәлем юҡ. Эшемдең ни ҡәҙәр хәүефле икәнлеген белһәм дә, шөғөлөмдө ташлай алмайым. Бер туҫтаҡ дөгө өсөн бер туҫтаҡ ҡан. Йә үләм, йә ҡалам- минең яҙмышым шул,-”ти Ти Там.\nҺуғыш ваҡытында АҠШ Вьетнамға 8 миллион тонна бомба ташлаған. Уларҙың өстән бер өлөшө шартламаған. Ерҙәге бомбаны ҡаҙып алырға маташып ире һәләк булғас, 27 йәшлек Ти Там 4 бала менән тороп ҡала, төпсөгөнә ул саҡ 2 аҙна ғына була. Балаларының тамағын туйҙырыу өсөн, уға иренең һөнәрен дауам итеүҙән башҡа сара ҡалмай.\n“Был эш менән шөғөлләнгән йылдарҙа мин бомбалар хаҡында барыһын да белдем. Металл эҙләүес сигнал бирә башлаһа, мин уның тауышынан уҡ бомбаның дәүмәлен белеп торам. Шартламаған бомбаларҙы 50 мең донгҡа, был ике ярым доллар була, һатырға тырышып ҡараным, әммә уларҙы хәҙер бер кем дә алмай. Әгәр ваҡытым булһа, мин саперҙарҙы саҡырам,-”тип һөйләй Ти Там.\nБомбаларҙы зарарһыҙландырыу менән быға рөхсәте булған берҙән- бер ойошма- Mines Advisory Group шөғөлләнә.\n“Металл йыйыусылар- бик ҡиммәтле мәғлүмәт сығанағы. Улар көн һайын тиерлек шартламаған бомбалар хаҡында хәбәр итә,-”ти Mines Advisory Group вәкиле.\nКуангчи провинцияһы һуғыш ваҡытында бомбаға ныҡ тотола. Территорияһының 90 процентында әле булһа зарарһыҙландырылмаған бомбалар һәм миналар табырға мөмкин. Был иһә Ти Там өсөн берҙән-бер килем сығанағы. Ғүмерен хәүеф аҫтына ҡуйып табылған 4 килограмм металды ул 1 долларға һата.


«Киске Өфө» гәзитенең сайты - БАШҠОРТ МӘКТӘПТӘРЕ ЛӘ ҠАРЛУҒАСТАРЫ МЕНӘН ХУШЛАШТЫ - 2019 - Мәҡәләләр\nБАШҠОРТ МӘКТӘПТӘРЕ ЛӘ ҠАРЛУҒАСТАРЫ МЕНӘН ХУШЛАШТЫ\n- Өфөнөң милли мәктәптәрендә сығарылыш уҡыусылары өсөн айырыуса матур тантаналы саралар ойошторолдо. Мәҫәлән, Ф. Мостафина исемендәге 20-се Башҡорт гимназияһында яңы традицияға нигеҙ һалып, башланғыс синыфты тамамлаусы 4-се синыф уҡыусылары 11-се синыфтарға ҡыңғырауҙар бүләк итте. Ә ағай-апайҙары үҙ сиратында быйыл башлап "Әлифба"ны үҙләштергән кескәй дуҫтарына сағыу китаптар тапшырҙы. Уларҙың вальс бейеүе лә үҙенсәлекле килеп сыҡты: сығарылыш уҡыусылары уҡытыусылары, ата-әсәләре менән моңло көйгә талғын ғына өйөрөлдө. Әллә сара тик башҡорт телендә алып барылғанғамы, әллә саҡырылған ҡунаҡтар һәм ата-әсәләр балаларға иң изге теләктәрен туған телдә еткергәнгәме, гимназияның Һуңғы ҡыңғырау байрамы бигерәк тә күңелгә ятты. Белем усағы директоры Зөлфиә Ғәлийәнова хәбәр итеүенсә, был уҡыу йылында гимназияла 768 бала белем алған, шуларҙан 61 уҡыусы 9-сы синыфты, 35 уҡыусы 11-се синыфты тамамлай. Сығарылыш уҡыусыларын һәм уларҙың ата-әсәләрен Совет районы хакимиәте башлығы Рөстәм Рәхмәтуллин, БР Мәғариф өлкәһендә контроль һәм күҙәтеү идаралығы етәксеһе урынбаҫары Тимур Кәримов, БР Мәғарифты үҫтереү институты проректоры Сынтимер Баязитов, 11-се синыфтарҙың класс етәкселәре Эльмира Хәсәнова һәм Альбина Дәминова тәбрикләне. Һуңғы ҡыңғырау сыңын тыңлаған уҡыусылар менән аралашҡанда барыһы ла яратҡан гимназияларын һағынасаҡтары тураһында әйтте һәм бында бөтәһе лә үҙ-ара дуҫтарса мөнәсәбәттә булыуҙы һыҙыҡ өҫтөнә алды. Уҡыусы күңелендә туған теленә, мәҙәниәтенә ҡарата һөйөү тәрбиәләгән, дуҫлыҡ төшөнсәһен аңлатҡан, аң-белемгә ынтылыш һалған белем усағы ҡарлуғастары менән бына ошолай хушлашты.\n- Быйылғы уҡыу йылында Дим районының 102-се Башҡорт гимназияһында 11-се синыфты - 22, 9-сы синыфты 79 бала тамамланы. Гимназия директоры Илһам Зиннур улы Ғайсин әйтеүенсә, белем усағы был райондың үҙенсәлекле милли үҙәге булып тора. Гимназия үҙенең микрорайонындағы барлыҡ балаларҙы ла уҡырға алырға тейеш булғанлыҡтан, быйыл, мәҫәлән, бында барыһы 14 милләт вәкиле уҡыған. Шулай булыуға ҡарамаҫтан, бында ишек төбөнән үк башҡорт мөхите бөркөлөп тора. Уҡыу йортоноң үҙенең журналистар клубы, радиоһы, телевидениеһы, хоккей командаһы, уҡытыусылар коллективы тарафынан төҙөлгән үҙешмәкәр театр ҙа бар.\n- Ә бына киләһе йылда асылыуының 10 йыллығын билдәләргә әҙерләнгән Өфө районы Шамонин дөйөм белем биреү мәктәбендә Рәсәйгә даны таралған "Дарман" бейеү ансамбле, республикала алдынғылыҡты бирмәгән йәш саңғысылар, волейболсылар, баскетболсылар, шулай уҡ буласаҡ сәхнә оҫталары белем ала. Мәктәп төҙөлгәндә 500 самаһы балаға иҫәпләнһә, быйылғы уҡыу йылында ике сменала 858 бала белем алған. Әле 11-се синыфты - 11, ике параллель 9-сы синыфты 46 уҡыусы тамамланы. 11-се синыфтар араһынан - ике, 9-сы синыфтарҙан 4-5 кеше миҙалға дәғүә итә, әммә барыһын да имтихандар асыҡлаясаҡ. Ә инде беренсе сентябргә балалар һаны меңгә яҡынлашып, 970 буласаҡ, сөнки 1-се синыфҡа барлығы 150 бала килеүе көтөлә.\n- Р.Ғарипов исемендәге 1-се Башҡорт республика интернат-гимназияһында ла Һуңғы ҡыңғырау, һәр йылдағыса, шаулап-гөрләп үтте. Балаларҙы тәбрикләү өсөн мәртәбәле ҡунаҡтар ҙа килгәйне һәм улар ихласлап ҡотлау һүҙҙәрен еткерҙе. Уҡытыусыларҙың һәм тәрбиәселәрҙең теләк-кәңәштәре, уҡыусыларҙың хушлашыу һүҙе лә яңғыраны. Унан 2018-2019 уҡыу йылында үткәрелгән бөтә Рәсәй төбәк олимпиадаларында еңеүсе, призер булған уҡыусыларға Маҡтау ҡағыҙҙары тапшырылды һәм матур сараны концерт номерҙары менән "Аҡйондоҙ" халыҡ бейеүҙәре ансамбле биҙәй барҙы. Тантананы йомғаҡлап, байрамда ҡатнашыусылар уҡыу йортона исем биргән Башҡортостандың халыҡ шағиры Рәми Ғариповты иҫкә алып, уның барельефына сәскәләр һалды. Аҙаҡтан йәшле күҙҙәрен йәшергән бер нисә сығарылыш уҡыусыһын туҡтатып, кисерештәрен уртаҡлаштыҡ:\nГөлиә Солтанова: Гимназия-интернат - ул республиканың иң алдынғы балаларын бер урынға туплаған икенсе өй, ә бындағы уҡытыусылар һәм тәрбиәселәр - икенсе әсә. Шуға күрә, бәләкәй класта уҡығандарға бындағы һәр көндөң ҡәҙерен, тәмен тойоп йәшәгеҙ, тип әйтке килә. Киләсәктә гимназиябыҙҙың бәҫен төшөрмәй, илебеҙгә файҙалы шәхестәр булырға һүҙ бирәбеҙ.\nРимма Хәлимова: Мин әле бала саҡта ул интернат-гимназияла уҡырға хыяллана инем. Бына, минең хыялым тормошҡа ашты - гимназияны тамамлайым. Беҙҙең мәктәп башҡаларҙан нимәһе менән айырыламы? Бында белем генә түгел, ә тиҫтерҙәрең менән аралашырға, үҙаллы булырға, кешеләр менән мөнәсәбәт ҡорорға өйрәнелә. Был беҙҙең ғаиләнән ҡала тәүге оло донъябыҙ. Ошонда тәүге дуҫлыҡ хистәрен, ҙурайыу төшөнсәләрен дә тойғанбыҙ. Бик күп йылы һәм онотолмаҫ мәлдәребеҙ, ниндәйҙер ҡайғы-хәсрәттәребеҙ ҙә, оҙаҡ хәтерләй торған иҫтәлектәребеҙ ҙә кисерелгән. Шунлыҡтан, интернат-гимназия ул ябай мәктәп кенә түгел, ә беҙҙең тормоштоң, ғүмерҙең бер киҫәге лә.\nСалауат Махийәнов: Оҙаҡ йылдар интернат-гимназия республикала беренселектә килә. Бында тырыш, һәләтле балалар уҡый. Башҡортостандың төрлө төбәктәренән йыйылған йәштәр бер ҡыйыҡ аҫтына тупланып, бер ғаилә булып йәшәп китә һәм был дуҫлыҡ күптәрҙә мәктәптән һуң да дауам итә. Мин дә бында ысын дуҫым Санъярҙы таптым һәм беҙ уның менән күп нәмәләрҙе бергә кисерҙек. Йүнәлеш буйынса социаль-иҡтисади профилде һайланым, был өлкәләге уҡытыусыларыма сикһеҙ рәхмәтлемен. Уҡыу барышында "Аҡйондоҙ" бейеү ансамблендә шөғөлләндем һәм етәксебеҙ Әнүәр Хәким улы хаҡында иң йылы тойғоларҙы алып китәм.\nЯҙылған: 03.06.19 | Ҡаралған: 230


Материалы за Декабрь 2008 года » Страница 5 » Архив газеты "Йәшлек"\nБулмаҫ эште телгә алма.\nПрезидент Указдары Башҡортостан\nБашҡортостан Президенты Мортаза Рәхимов республикала Рәсәйҙең 1812 йылғы Ватан һуғышында еңеүенең 200 йыллығын байрам итеү тураһындағы Указға ҡул ҡуйҙы. Уға РФ Президентының «Рәсәйҙең 1812 йылғы Ватан һуғышында еңеүенең 200 йыллығын байрам итеү тураһында»ғы Указына ярашлы һәм башҡорт яугирҙарының 1812 йылғы Ватан һуғышында Рәсәйҙең еңеүенә тос өлөш индереүен күҙ уңында тотоп ҡул ҡуйылды.\nавторы: admin | 23 декабря 2008 | Фекерҙәр (0) | Тотош уҡырға\nЛатвияның Вентспилс тимер юлы станцияһында йөк ташыусы составтың ҡапыл туҡтауы һөҙөмтәһендә яғыулыҡ тейәлгән бер нисә цистерна рельстарҙан тайпыла һәм вагондарға ут тоҡана.\nҠотҡарыусыларҙың һүҙҙәре буйынса, фажиғәлә кәмендә бер кеше һәләк булған, әммә уның шәхесе әлегә асыҡланмаған. Поездың машинисы һәм уның ярҙамсыһы хәбәрһеҙ юғалған. Янғынды һүндереүгә 14 янғын һүндереү бригадаһы һәм ике янғын һүндереү поезы йәлеп ителгән. Юғары температура арҡаһында янғын һүндереүселәр ут янына 50 метрҙан яҡын килә алмаған.\nҺуңғы мәғлүмәттәр буйынса, янғын һүрелә башлаған һәм оҙаҡламай тулыһынса һүндереләсәк.\nКонституция - тере организм ул! Сәйәсәт\nҺәр бер тере организмды йәшәтеүсе, уға көс биреүсе йөрәк булған кеүек, тотош илдең дә ҡоролошон, ундағы йәшәү тәртибен билдәләүсе документ бар – ул да булһа Конституция. Быйыл Башҡортостан Республикаһының Төп Законын ҡабул итеүгә 15 йыл тула. Республикабыҙҙың төп документының юбилейы уңайынан уның ил тормошондағы мөһим ролен билдәләү маҡсатында Башҡорт дәүләт университетының Хоҡуҡ институты деканы, юридик фәндәр кандидаты Альберт Сафуат улы Ҡормановҡа мөрәжәғәт иттек.\nБашҡортостан Республикаһы Конституцияһы көнө менән! Хәтер, Юбилейҙар\nБыйылғы йыл – Башҡортостан Республикаһы Конституцияһы өсөн юбилей йылы. Ун биш йыл элек беҙҙең Төп Закон ҡабул ителде.\nКиҫкен үҙгәрештәр осоронда республиканың Рәсәйҙең сәйәси тотороҡло һәм иҡтисади үҫешкән төбәге, хоҡуҡи дәүләт булараҡ аяҡҡа баҫыуы өсөн Конституция легитим нигеҙ һала.\nУл кешеләрҙең һәм граждандарҙың азатлығын һәм хоҡуҡтарын тәьмин итеүҙә юғары халыҡ-ара талаптарға яуап бирә. Уның нигеҙендә заманса дәүләт власы органдары формалаша, урындағы үҙидаралыҡ камиллаша, ҡануниәттең үҫешкән системаһы булдырыла.\n3 көндән - подписка тамамлана!!! Яңылыҡтар, Иғтибар\nКемдәр киләһе йылдың тәүге яртыһына матбуғат баҫмаларына яҙылмаған – ашығығыҙ. 25 декабрҙә подписка тамамлана.\nҠуйсы әле, борсолмағыҙ,\nҠыуанып йәшәй белегеҙ,\nДонъяла «Йәшлек» барҙа!\nАуыл хужалығы етештереүселәрен хәстәрләп Башҡортостан\nБашҡортостан Хөкүмәте Премьер-министры Раил Сарбаев, аграр секторға ауыл хужалығы техникаһын һәм эшкәртеүсе ҡорамалдар һатып алыуға бюджет субсидияһы менән генә түгел, ә етештергән продукцияһын һатыу өсөн уңайлы шарттар булдырыу юлы менән дә ярҙам күрһәтеләсәк, тип хәбәр итте Өфөнөң «Колхоз баҙары» сауҙа комплексында асылған яңы ит павильонын ҡарағанда.\n– 2009 йылда ауыл хужалығы етештереүселәренә һатыу урындары бушлай биреләсәк баҙарҙар төҙөләсәк. Үҙҙәрендә етештергән продукцияларын алып килеп һата алһын өсөн бөгөн Өфөлә генә 50 гектар тирәһе ер майҙаны ауыл етештереүселәренә тәғәйенләнгән сауҙа комплекстары төҙөү өсөн биреләсәк. Республика халҡының 40 проценттан ашыуырағы ауыл ерендә йәшәй һәм ал-ял белмәй эшләй. Ауыл йәшәгәндә, ҡала ла, республика ла, Рәсәй ҙә йәшәйәсәк, – тине ул сығышында, республика Президентының һүҙҙәрен ҡабатлап.\nӨс улыбыҙ - өс таған! Башҡортостан, Милли проекттар\nНуриман районының Иҫке Исай ауылында йәшәүсе Ләйсән hәм Илмир Ғәләүетдиновтарға бәхет йылмайғас та йылмайған инде – уларҙың бынамын тигән өс улы үҫеп килә! Бер-береһенә оҡшап ҡына торалар бит әле үҙҙәре, иң ҙурыһы – Алмас 15 йәштә, Илназ ун йәшен ҡыуалай, ә инде иң иркә, төпсөк малай Азамат дүрт йәштә. Бер-береһенә өс таған булып, гөр килешеп йәшәп яталар.\nИлмир ҙа, Ләйсән дә Иҫке Исай ауылында тыуып үҫкән. Ҡала яҡында ғына булһа ла, ауылда төпләнеп йәшәүҙе хуп күрә улар. Ләйсән һөнәре буйынса кондитер булһа ла, әлегә мәктәптә лаборант булып эшләй. Ә инде ғаилә башлығы күптән түгел генә «Газ – Сервис» яуаплылығы сикләнгән йәмғиәтендә слесарь һөнәрен үҙләштерә башлаған. Ауылда йәшәгәс, мал-тыуарһыҙ булмай, әлбиттә. Fәләүетдиновтар уларҙы күпләп үрсетә, ҡураларында ат та, һыйыр ҙа, башҡа ваҡ мал да бар.\nПрезидент малсылыҡ комплексының эше менән танышты Яңылыҡтар, Иҡтисад\nРеспублика башлығы Мортаза Рәхимов шәмбелә эш сәфәре барышында Өфөнөң Калинин районы Максимовка ҡасабаһындағы «Максимовка сусҡасылыҡ комплексы» ауыл хужалығы предприятиеһының эше менән танышты.\nКомплекс «Агросәнәғәт комплексын үҫтереү» өҫтөнлөклө милли проектында ҡатнаша. Ул производство биналарын модернизациялағандан һуң ноябрҙә файҙаланыуға тапшырылған.\nКире ҡайтырға << 1 2 3 4 5 6 7 8 9 10 17 >> Киләһе бит


мауыҡтырғыс һәм файҙалы ғына түгел, әммә бик уңайлы ысул һәм селтәрендә таныша. Оҙон йәки һеҙҙең профиль церебраль.\nЯбай басыгыз был төймәгә»Ваҡыт»һәм аралаша башлай, таныштар күңелле һәм файҙалы һеҙҙе көтә. Минуттары үткәреү, бында, ауыр онотмағыҙ. Был яҡшы һәм ниндәй фильм сериалын, сөнки бөтә ысынбарлыҡ. Иң мөһиме, барлыҡ өҫтөнлөктәрен файҙаланырға мөмкин привлекательно үҙенән-үҙе яңғырай. Һеҙ кешеләр күрергә, уның әйткәнен, — тип, хистәрен тоя, уны ҡарарға мөмкин ямочка, ул моргать нисек, ҡасан һәм башҡа күп функциялы тулҡын. Был яҡшы ғына тере аралашырға мөмкин буласаҡ. Әммә беҙ һәр береһен, моғайын, осрашырға тура бара»вслепую», тик бер генә теләк — тиҙерәк ҡаса.\nАҡса булһа бирәләр»дауам итеү», ул яңы компаньон килтереп, яңы тәжрибә. Һеҙ һайлауға бараһығыҙмы һәм ҡасан ҡасан туҡталып китте. Ике сәғәт дауамында һеҙҙең минут тотоп ала йәки бер кеше генә, ул һеҙ телисез тикшерелде.\nҺеҙ ч тулы ирек биргән\nУл үҙен ловушке тоя алмаған, даими ҡарарға тура сәғәт һеҙ түгел, уйлан, ваҡыт тиҙ үтте кеүек, Киреһенсә, тиҙ һәм ҡасан булһа. ҙур селтәрҙә аралашыуға өҫтөнлөк булып тора, яҡынлашып килгән башҡа ярҙам партия? Һеҙ генә ишетергә мөмкин түгел, әммә ул үҙгәрештәрҙе күрергә һәм кесе мимика һәм ым-ишара. Веб-камера әңгәмәләште яҡшы белергә ярҙам итә, сөнки был күрһәтте, ул, ысынлап та, артыҡ булмаған мишура\n← Ҡатын-ҡыҙ өсөн иң яҡшы сайты межрасовый тип таныштырҙы ҡара, аҡ кеше өсөн ҡаршы тора. Франция Танышыу Сайттары\nМенән ҡаршылай. Франция секс сексуаль өлкәндәр өсөн бушлай таныша танышты танышты секс-Ч - өлкәндәр өсөн секс сексуаль бушлай таныша иғлан танышҡан ҡатын Шлюха →


Их, Гөлсибәр... Терегөмөштәй теремек, йондоҙҙай яҡты күҙле, ҡояшлы көндәй алсаҡ ҡыҙыҡай тамам һушын алды бит һигеҙенсе синыфта уҡып йөрөгән Нурғәленең. Егет ҡорона тулып килгән үҫмерҙең параллель синыфта уҡыған Гөлсибәргә күҙе төштө.\nӘйтерһең дә, арала тиҫтәләгән йылдар ятмаған! Улар, етәкләшеп, телеүҙәк бинаһынан сығып, бергә атлап китте.Шулай итеп, Таймаҫовтар менән Динебәковтар нәҫеле араһындағы ҡан дошманлыҡҡа нөктә ҡуйылды. Мөхәббәт көсө юғарыраҡ булып сыҡты.


Алмағастар сәскә атҡанда » Башкортостан кызы\nАлмағастар сәскә атҡанда\nБашҡортостандан Бөйөк Ватан һуғышына 10750 ҡатын-ҡыҙ киткән. Йәндәрен аямай ил өсөн ут эсенә ингән һылыуҙарҙың һәммәһенә лә тыуған яҡтарына ҡайтыу насип булмай. Ә Еңеүҙең 68-се яҙын ҡаршы алыу бәхетен 700-ләбе генә татый.\nҺуғыштан һуңғы йылдарҙа емерек илде фиҙакәр күтәргән, юҡсыллыҡҡа зарланыу түгел, “аһ!” та итмәй балалар үҫтергән элекке яугирәләр күптәребеҙ зарланған бөгөнгө тормошто ожмахҡа тиң күрә. Сөнки яу яланы тулы ҡорбан ҡалыуына бер түгел, йөҙ шаһит булып, үлемдән ҡалған был инәйҙәр йәшәүҙе бар сағылышында – рәхәтлеге, ҡыйынлығы менән ярата. Үҙҙәрен түгел, илде, яҡындарын ҡайғыртып, бик аҙ менән ҡәнәғәт булып ғүмер уҙғарған инәйҙәргә бөгөн бары тик балаларының, ейәндәренең һөйөүе, улар һаҡлап ҡалған илдең иғтибары һәм ихтирамы ғына кәрәк.\nЯҙмабыҙ шуларҙың береһе – 7-се автобатальон составында 2-се һәм 3-сө Украина фронттарында һуғышҡан Нәҡиә Зиннәт ҡыҙы Вәлиуллина һәм уның туптар шартлауы аҫтында тыуған оло һөйөүе хаҡында. Курск дуғаһы – Ворошиловград – Запорожье – Николаев – Киев – утлы был юлдарҙы хәрби машина руле артында үткән Нәҡиә Зиннәт ҡыҙы II дәрәжә Ватан һуғышы ордены, Жуков ордены менән бүләкләнгән, бик күп миҙалдарға лайыҡ булған. Миәкә районы Йәнәби-Урсай ауылында йәшәүсе туҡһан бер йәшлек инәйҙең ваҡыт саңы ҡунған хәтер һандығында ҡан ҡойғос һуғыштың вәхшәтле күренештәренән бигерәк бәхетен осратҡан көндәре баҙығыраҡ һаҡланған. Йәшәү һәм һөйөүҙең ҡөҙрәте һуғыш һәм үлемдән мең мәртәбә көслөрәк булыуын дәлилләй яугир инәй яҙмышы.\n“Сығарылыш кисәһенән һуң урман-ҡырҙарыбыҙҙы гиҙеп, хозурланып ҡайтып килһәк, ауыл советы янында халыҡ йыйылған. Ҡатын-ҡыҙҙар шым ғына илай, ирҙәр – борсоулы. “Һуғыш башланған!” – тиҙәр. Зәйтүнә, Фатима, Сажиҙә, Мәрйәм – биш әхирәтем менән оҙаҡ уйлап торманыҡ, иртәгәһен Миәкә район хәрби комиссариатына киттек. Кондратьев фамилиялы ир уҙаманы беҙҙе, үҫмерлектән сығып та бөтмәгән ҡыҙҙарҙы, көлөмһөрәп ҡаршы алды.\n– Башығыҙ ҡәҙерле түгелме єллє, балалар? Һуғыш уйынмы ни?! – тине, йәлләп ҡарап.\n– Башыбыҙҙан бигерәк ил ҡәҙерле! – тип яуап бирҙем мин. Ул арҡамдан тупылдатып һөйҙө:\n– Ярай, күңелегеҙ булһын, исемлеккә яҙып ҡуям”. – Шулай тип һөйләй Нәҡиә инәй, алыҫ йылдар хәтирәләрен байҡап.\nИсемлеккә ҡыҙҙарҙың ныҡышыуын тыңлап ҡына индерһәләр ҙә, 15 көндән бишеһенә лә саҡырыу ҡағыҙы килеп төшә. Уларҙы Миәкәнән Өфөгә, Өфөнән Ырымбурға оҙаталар. Таҙараҡ кәүҙәлеләрен шоферлыҡҡа уҡытырға һайлап алалар. Араларында Нәҡиә лә була.\nҠыҫҡа курстарҙы тамамлаған ҡыҙ 7-се автобатальон составында Украинаға юллана:\n– Дошман, аяуһыҙ һуғышып, Днепрҙы кисергә уҡтала. Бар көстө һалып, ҡаршы торорға тигән бойороҡ алдыҡ. Йылға өҫтө тулып, үле һалдаттар аға, һыу ҡан төҫөнә ингән...\nХарьков эргәһендә ашығыс төҙөлөп ятҡан хәрби аэродромға көнө-төнө таш, балсыҡ ташыйбыҙ. Минең машинам колоннала бишенсе булып килә. Төндәрен, дошман иғтибарын йәлеп итмәҫкә тип, фараларҙы яндырмайбыҙ. Юлыбыҙ кескенә, әммә тәрән йылға күпере аша үтә ине. Күҙгә төртһәң дә бер ни күренмәгән ҡараңғы төндә ҡайтып килгәндә, машина менән шул йылғаға төшөп киткәнбеҙ. Көндөҙ генә унан имен-аман сыҡҡайныҡ, баҡһаң, немецтар күперҙе шартлатып ҡуйған. Алдағы дүрт машина тиҙлек менән барып, урталыҡҡа сумһа, бишенсе булып килгән минең машинамдың артҡы тәгәрмәстәре ярҙағы ағастарға эләгеү сәбәпле генә батмай ҡалғанмын.\nРулгә ятҡан хәлдә күкрәк ситлектәре йәнселгән, һушын юғалтҡан һылыуҙы саҡ тартып сығарып өлгөрәләр. Нәҡиә Зиннәт ҡыҙы үҙенең шул саҡта ла, колоннаны дошман самолеттары бомбаға тотҡан ваҡыттарҙа ла иҫән ҡалыуын мөғжизә урынына күрә: “Йәҙрәләр шартлап, туптар гөрһөлдәгән юлдар буйлап йөрөгәндә йәнем аяулы булды. Ҡыл өҫтөндәге ғүмеремдең өҙөлмәй ҡалыуы Хоҙайҙың сикһеҙ ҡөҙрәтенән генә тимәй, нимә тиһең инде!” 3-сө Украина госпиталендә бер нисә ай дауаланғандан һуң, яҡташыбыҙ хеҙмәтен дауам итергә үҙ часына ҡайта.\nАртабан булған хәлде ул йәнә бары тик Хоҙай ебәргән мөғжизәүи бүләк тип һанай:\n– Һаҡта торған саҡта ҡолағыма ишетелә икән тим, берәү йөрәккә май булып яғылыр туған телемдә: “Ћаумыһығыҙ!” – тип өндәшә. Күтәрелеп ҡараһам, әкиәттәребеҙҙә тасуирланған батыр кеүек башҡорт егете! Яғымлы ҡара күҙҙәренә бер бағыуым етте йәнемдең яртыһы ул икәнен аңларға.\nОфицер Зиннәт Шаһиев Мәләүез районы Томансы ауылынан булып сыға. Ете-ят ерҙә һис уйламағанда үҙ ҡәүемеңде осратыу ниндәй бәхет, үҙ телеңдә һөйләшеү ниндәй танһыҡ һәм татлы икән! “Беҙ бергә буласаҡбыҙ! Йортобоҙ тирәләй алмағас баҡсаһы ултыртасаҡбыҙ. Яҙын алмағастар сәскә атҡанда, икәүләшеп ишек алдында таңын ҡоштар һайрауын тыңлаясаҡбыҙ!” – ти Зиннәт хушлашҡанда, ҡыҙҙы аптыратып.\n“Ҡыҙыл мөйөштә осрашып йөрөй башланыҡ. Зиннәттең тәҡдим яһауы хаҡында рота командирына әйтеп, фатихаһын һорамаҡсы инем, беҙҙе балаларылай ҡурсалаусы командир: “Туҡта әле, ашыҡма. Бәлки, ауылында ғаиләһе барҙыр, башта хат яҙып белеш”, – ти. Томансы ауыл советынан Зиннәттең буйҙаҡ икәнлеге хаҡында хәбәр килеп төшкәс, ҡыуаныуымдың сиге булманы”.\n1943 йылдың көҙөндә, яу тынып торған көндәрҙең береһендә, йәштәр, яуҙаштарын йыйып, гөрләтеп туй үткәрә. Ябай һалдат һыйынан торған табын артында командирҙары уларға никах таныҡлығы тапшыра. Был ҡағыҙҙы Нәҡиә апай иҫке ҡара ридикюлендә бөгөн дә күҙ ҡараһылай ҡәҙерләп һаҡлай. Йәш ғаиләгә барактан бүлмә бирәләр. “Ун көн һайын беҙҙе табиптар тикшереп тора ине. Сираттағы тикшерелеүҙә миңә табип: “Бәпес көтәһең. Эх, һин, дөлдөлдәй иреңде ҡалдырып ҡайтып китәһең инде!” – тине. Ә мин: “Һөйөнәм генә!” – тип яуапланым, сөнки Зиннәтемдең мине берәүгә лә алмаштырмаясағына, уның тоғролоғона мөкиббән китеп ышана һәм уға оҡшаған ҡара ҡашлы, ҡара күҙле малай табасағымды белеп, үҙемде күктең етенсе ҡатында тоя инем.\n1944 йылда демобилизацияланып, тыуған яғына ҡайтҡан Нәҡиәнең көҙөн улы донъяға килә. Ҡойоп ҡуйғандай атаһына оҡшаған сабыйға Хәниф тип исем ҡушалар.\n… Көндәрҙән-бер көндә өйҙә мейес аҡлап йөрөгән Нәҡиә тәҙрәгә күҙ һалһа, ҡапҡанан бәһлеүәндәй ирҙең килеп инеүен күреп ҡала. Аҡбурлы ҡулдарын һөртөргә лә онотоп, ул ишек алдына атылып сыға: “Зиннәтем!” Бөйөк Еңеүҙән һуң япон һуғышында ҡатнашҡан, ике тапҡыр яраланған, күкрәге тулы орден-миҙалдар таҡҡан ире уны шулай эҙләп таба. “Зиннәт ихатала уйнап йөрөгән йәш ярымлыҡ Хәнифте күтәреп алды ла ҡосағына ҡыҫты: “Был ҙур егет беҙҙең улыбыҙҙыр, Нәҡиә?” – тине ул. 1946 йылдың майындағы был көн ғүмеремдең иң бәхетле көнө булды”.\n... Дим буйында йөҙйәшәр өйәңкеләр, бөҙрә талдарға һыйынып ҡына ултырған бер йорт яҙҙарын ап-аҡ сәскәгә күмелә. Алмағас сәскәһенә. Һуғышҡа тиклем агрономлыҡҡа уҡыған Зиннәт Шаһиев үҙ донъяһын гөлбаҡсаға әйләндереп кенә ҡалмай, ауыл халҡын да алмағас үҫтерергә өйрәтә. Ике яугир ѓүмерҙєрен мєѓрифєтселеккє арнай – оҙаљ йылдар балалар уљыта. Был бәхетле йортта тағы ике бала донъяға килә: Альфред һәм Лилиә. Һигеҙ йыл элек баљыйлыҡҡа күскән Зиннәтен хәтерләтә улар һомғоллоҡтары, һылыулыҡтары, яғымлы ҡараштары һәм кешелекле булыуҙары менән. Үкенескә күрә, эргәләрендә Хәниф ағайҙары юҡ, уның яҡты донъяларҙан йәшләй китеүе әсә йөрәгенә төҙәлмәҫ яра һалған.\nБөтмәҫтәй тойолған оҙон ҡышты ҡалала үткәреп, талсығып ҡайтҡан Нәҡиә инәй алмағастарҙың олондарын һыйпай... Аяуһыҙ ҡояштан, ҡаты һыуыҡтан, зәһәр елдән шырауланып бөткән ҡарт олондар быйыл да ҡышҡа бирешмәгән, шөкөр, иҫәндәр, бөрөләре шартлап асылырға тора. Тиҙҙән ишек алды ап-аҡ сәскәгә күмелер, тирә-яҡҡа башты әйләндерерлек хуш еҫ таралыр. Ошо саҡ иң илаһи мәл Нәҡиә инәй өсөн...


Ун ай йомғаҡтары буйынса республика бюджеты профицит менән үтәлгән // Иҡтисад | новости башинформ.рф\nУн ай йомғаҡтары буйынса республика бюджеты профицит менән үтәлгән\n9:45, 23 ноября 2012 Иҡтисад\n2012 йылдың ун айы һөҙөмтәләре буйынса Башҡортостан Республикаһы бюджеты 2,2 миллиард һумлыҡ профицит менән үтәлгән. Килемдәр өлөшө – 120 миллиард һум, сығымдар өлөшө 117,8 миллиард һум күләмендә финансланған. Был хаҡта БР Финанс минисрлығынан хәбәр иттеләр. Үткән йылдың ошо уҡ осоро менән сағыштырғанда, килемдәр – 5,5 процентҡа, сығымдар 19,4 процентҡа артҡан.\nҠаҙнаны тулыландырыуҙың төп сығанаҡтары – физик шәхестәр табыштарына, ойошмалар килеменә һалымдар, шулай уҡ милеккә акциздар һәм һалымдар. Шул уҡ ваҡытта физик шәхестәр табыштарына һалымдар, милеккә акциздар һәм һалымдар суммаһы артһа (2011 йыл кимәле менән сағыштырғанда, үҫеш, шул тәртиптә, 13 процент, 12,3 процент һәм 14,2 процент тәшкил итә), ойошмалар килеменә һалымдар 1,6 процентҡа кәмегән.\nСығымдар структураһында элеккесә социаль өлкә өҫтөнлөк итә. Бюджет ойошмаларына субсидияларға, эшләмәгән граждандарҙы медицина һәм пенсия страховкалауына, төрлө пособиеларға, стипендияларға һәм башҡа социаль түләүҙәргә сығымдарҙың дүрттән бер өлөшө йүнәлтелгән.\nБашҡортостан Республикаһы бюджеты 2012 йылдың ғинуар-октябрь айҙарында килемдәр буйынса – 97,2 миллиард һум күләмендә (2011 йылдың ошо уҡ осоро менән сағыштырмаса был 105 процент тәшкил итә), сығымдар буйынса 97,9 миллиард һум күләмендә (122,3 процент) үтәлгән. Урындағы бюжеттарҙың килеме – 56,3 миллиард һум (117,5 процент), сығымдары 53,4 миллиард һум (117,8 процент) тәшкил итә.


Өфөлә еңел сәнәғәт форумы үтә\n31 Ғинуар 2020, 19:07\nБаш ҡалабыҙ Өфөнөң “Торатау” Конгресс-холында бөгөн еңел сәнәғәткә арналған ҙур форум бара. Сарала властың федераль һәм төбәк органдары, эшлекле һәм ғилми даирәләр, тармаҡтың әйҙәүсе предприятиелары, эре сауҙа үҙәктәре һәм дистрибьюторҙар, финанс структуралары вәкилдәре, тармаҡ аналиктиктары, эксперттары ҡатнаша. Йыйынға шулай уҡ Берләшкән Милләттәр Ойошмаһы, Төркиәнең эшлекле даирәләр вәкилдәре лә килгән.\nФорум еңел сәнәғәт эшенә йомғаҡтар яһау, уның үҫеш юлдарын билдәләү, тәжрибә уртаҡлашыу өсөн мөһим майҙанға әйләнде. Еңел сәнәғәтте үҫтереү өсөн дәүләт ярҙамы биреү – йыйында ҡаралыусы төп һорауҙарҙың береһе.\nМодельерҙар, дизайнерҙар, ҡорамалдар етештереүселәр, тармаҡты автоматлаштырыу һәм цифрлаштырыу буйынса белгестәр ҡатнашлығында секцияларҙағы, “түңәрәк өҫтәлдәр”ҙәге фекер алышыуҙар йәнле лә, ҡыҙыҡлы ла, ифрат файҙалы ла булыуы менән айырылып тора.\nМода секцияһы эшендә ҡатнашыусыларҙы республикабыҙ Башлығы Радий Хәбировтың тормош юлдашы Каринэ Хәбирова сәләмләне. “Матурлыҡ тыуҙырыусылар менән осрашыуға ҡулланыусы булараҡ та, республика вәкиле булараҡ та бик шатмын”, – тине ул. Каринэ Владимировна республикала бик күп оҫталар йәшәүен, бигерәк тә боронғо традицияларҙы һаҡлаусы ҡулланма сәнғәт оҫталары бихисап булыуын билдәләне. “Урындағы етештереүселәр, дизайнерҙар тыуҙырған кейемдәр үҙебеҙҙең гардеробта булһа ине. Беҙгә килгән ҡунаҡтарҙың был тәңгәлдә заман менән бергә атлауыбыҙҙы күреүен теләйем”, – тип әйтте ул.\n“Ағиҙел” башҡорт художестволы кәсептәре предприятиеһының генераль директоры Гүзәл Кәримова киләсәккә пландар менән уртаҡлашты. Милли үҙенсәлек менән һуғарылған көнкүреш кәрәк-яраҡтары, керамика, ҡулдан эшләнгән ҡабатланмаҫ йыһаздарҙан тыш, ҡатын-ҡыҙҙар, ирҙәр, балалар өсөн көндәлек, эшлекле һәм байрам кейемдәре етештереүҙе ныҡлап яйға һалырға йыйыныуҙары тураһында бәйән итте. Шулай уҡ ул мосолман кейеме лә, спорт менән шөғөлләнеү өсөн тәғәйенен дә сығарырға ниәтләүҙәре хаҡында әйтеп үтте.\nМилли брендтарҙы нисек булдырырға? Берләшкән Милләттәр Ойошмаһының сәнәғәт үҫеше буйынса эксперты Фаррух Алимджановтың шул хаҡтағы сығышы бик фәһемле булды. Ул Әрмәнстанда милли брендты нисек булдырыуҙары хаҡында мауыҡтырғыс итеп һөйләне.\nФорум үҙенең эшен дауам итә. Уның пленар өлөшөндә Башҡортостан Башлығы Радий Хәбировтың ҡатнашыуы көтөлә.


Йыл аҙағында Стәрлетамаҡта боҙ аренаһы асыласаҡ // Иҡтисад | новости башинформ.рф\nЙыл аҙағында Стәрлетамаҡта боҙ аренаһы асыласаҡ\n14:42, 20 июня 2012 Иҡтисад\nСтәрлетамаҡта боҙ һарайын төҙөү дауам итә. Эштәрҙең күпселек өлөшө башҡарылған да инде. Шулай уҡ төҙөүселәр бина биләмәһен төҙөкләндереү менән дә шөғөлләнә.\nРәсәй Федерацияһының Спорт министрлығынан хәбәр итеүҙәренсә, яңы аренала фигуралы шыуыу һәм хоккей буйынса тренировкалар үткәреләсәк. Арена трибунаһына 2500-гә яҡын кеше һыя. Комплекс составына универсаль спорт залы ла инәсәк, унда төрлө спорт төрҙәре менән шөғөлләнеп буласаҡ.\nОбъект «2006-2015 йылдарға Рәсәй Федерацияһында физик культураны һәм спортты үҫтереү» Федераль маҡсатлы программаһын тормошҡа ашырыу сиктәрендә төҙөлә. Объектты файҙаланыуға тапшырыу ағымдағы йылдың декабренә планлаштырылған.


Айнур Асҡаровтың яңы фильмы Рәсәй ҡалаларында күрһәтеләсәк // Мәҙәниәт | новости башинформ.рф\nАйнур Асҡаровтың яңы фильмы Рәсәй ҡалаларында күрһәтеләсәк\n11:22, 8 апреля 2015 Мәҙәниәт\nӨФӨ, 2015 йыл, 8 апрель. /«Башинформ» мәғлүмәт агентлығы, Ләйлә Аралбаева/.\nТиҙҙән башҡорт режиссеры Айнур Асҡаровтың «Әсә» нәфис фильмы Мәскәүҙә, Санкт-Петербургта, Һамарҙа һәм Пермдә күрһәтеләсәк.\n19 апрелдә көндөҙгө сәғәт 2-лә Мәскәүҙең «Сатурн» кинотеатрында ҙур тамаша була.\nКинотаҫманың продюсеры һәм «Арҡайым продакшн» студияһы директоры Фәнил Ғәлимов хәбәр итеүенсә, фильм бөтә Рәсәй һәм халыҡ-ара форумдарҙа, кинофестивалдәрҙә ҡатнаша. Мәҫәлән, 21 апрелдән 25-нә тиклем башҡорт режиссерының ҡыҫҡа метражлы фильмы Һамарҙа «Балаларға — кино» халыҡ-ара кинофестивалендә, 18 майҙан 24-нә тиклем Чебоксар халыҡ-ара кинофестивалендә күрһәтелә. 10 майҙан 24-нә ҡәҙәр «Әсә» фильмы Анкарала Халыҡ-ара ғаилә фильмдары кинофестивале, 30 майҙан 31-нә тиклем Ульяновскиҙа «ТөбәкКино — 2015» төбәк кино төшөрөүселәренең бөтә Рәсәй форумы тамашасыларына тәҡдим ителә.\nИҫегеҙгә төшөрәбеҙ, әлеге көндә фильм республика ҡала һәм райондарында күрһәтелә.


Ҡайҙа үҙебеҙҙең таратыусылар? | www.aralbaev.ru\nЯбай почтальондарҙың эш хаҡын күтәреү маҡсатына ғына бәйле түгел был. Хәҙерге хаҡҡа яҙылырға һәр кемдең хәленән килмәйәсәк. Тимәк, иң әүәл милли матбуғаттың тиражы кәмейәсәк.\nБыл хәүеф төрлө уйға һала. Мәсьәлә “Рәсәй почтаһы”ның теләге буйынса бойомға ашырыла икән, ниңә әле “Башҡортостан-матбуғат” тигән альтернатив ойошмабыҙ юҡ? Милли гәзит-журналға яҙҙырыу һәм таратыу эшен республикала ойоштороп булмаймы ни? Почтальон, экспедитор булып эшләргә кеше юҡмы?\nБеҙҙә бөгөн эшһеҙҙәр быуа быуырлыҡ. Шуларҙың йөҙләгәнен генә мин көн һайын, мәҫәлән, Өфөләге Минһажев менән 8 Март урамы киҫешкән мөйөштә күрәм. Көнө буйы эш көтә ул бахырҙар. Көн һайын!\nПочта хеҙмәткәрҙәренең эш хаҡын беҙҙең иҫәпкә, йәғни ябай халыҡ кеҫәһенә нығыраҡ тығылып күтәрергә уйлайҙар икән, шуға риза булайыҡмы ни? Исмаһам, гәзит-журнал таратыуҙы ғына ла үҙебеҙ хәл итә алмайбыҙмы? Хәҙер бит почтальондар элеккесә сумкалап гәзит-журнал күтәреп йөрөмәй. Матбуғат баҫмаһы алдырыусылар бөгөн бармаҡ менән генә һанарлыҡ.\nӘгәр инде республикала “Башҡортостан-матбуғат” ойошмаһын асып булмай икән, әйҙәгеҙ, бер-беребеҙгә ярҙам итәйек. Әлбиттә, үҙаллы почта хеҙмәте төҙөлһә, был эш юғары кимәлдә хәл ителер ине.\nӘ былай хаҡты самаһыҙ күтәреүҙән милли баҫмаларҙың тиражы тағы ла кәмейәсәге, тимәк, матбуғаттың бөтөүгә дусар ителәсәге көн кеүек асыҡ.\nҠәҙим АРАЛБАЕВ, Башҡортостандың халыҡ шағиры.


50 килограмдан ашыу наркотик юҡ ителде // Йәмғиәт | новости башинформ.рф\n50 килограмдан ашыу наркотик юҡ ителде\n13:58, 10 ноября 2009 Йәмғиәт\nӨфөлә Рәсәй Федераль именлек хеҙмәтенең БР буйынса идаралығы хеҙмәткәрҙәре наркотик матдәләрҙең ҙур партияһын юҡ итте. 50 килограмдан ашыу наркотик сәнәғәт мейесенә оҙатылды, шуның 48 килограмы – афған героины. Белгестәр баһалауынса, был сеймал бөтәһе 72 миллион һумлыҡ ярты миллион доза әҙерләргә етер ине.\nИдаралыҡтың матбуғат хеҙмәтенән хәбәр итеүҙәренсә, был наркотик матдәләр наркотиктарҙың законһыҙ әйләнешенә ҡағылышы булған кешеләрҙе тотоу буйынса махсус операция үткәреү барышында тартып алынғайны. Республиканың автомобиль трассаларында героин ташыу менән шөғөлләнеүсе Тажикстан гражданы һәм Пермь крайының ике кешеһе тотолдо. Уларҙың еңел автомобилдәрендә, дөйөм алғанда, 43 килограмм героин табылды.\nЮҡ ителгән наркотиктар Федераль именлек хеҙмәтенең тикшереү подразделениеһы 2007-2008 йылдарҙа ҡуҙғатҡан һәм тикшергән енәйәт эштәре буйынса матди дәлилдәр булып торҙо. Улар буйынса суд ҡарарҙары законлы көсөнә инде.\nТеги: именлек хеҙмәте хәбәр итә


Азамат Юлдашбаев. Дауамы. "Мин – үткәндәрһеҙ кеше"\nБөтәһенән дә уңдым. Юғалтыуҙарымдан да. Әгәр бөгөн, Азамат, мин һиңә шундай мөмкинлек бирәм, артҡа боролоп ҡара ла, үҙгәртергә теләгән әйберҙе үҙгәрт, тиһәләр, барыһын да шул килеш ҡалдырыр инем. Сөнки уларҙың һәр береһе бөгөнгө Азаматты барлыҡҡа килтерҙе. Юғалтыуҙарым, табыштарым, уйланыуҙарым, һыҙланыуҙарым..\nМин – үткәндәрһеҙ кеше тип әйткәнем бар. Сөнки бер ваҡытта ла хәтер менән мауыҡмайым. Фотоальбомдар йә видеояҙмалар ҡарап, үткән тормош тураһында уйланып ултырмайым. Яҙғанымды ла ҡабаттан уҡығаным юҡ. Радио-телевидениелағы сығышымды ла ҡарамайым. Минең үткәнем дә юҡ, киләсәгем дә юҡ. Әммә бөгөнгөм бар.\nБөтәһенән дә уңдым. Юғалтыуҙарымдан да. Әгәр бөгөн, Азамат, мин һиңә шундай мөмкинлек бирәм, артҡа боролоп ҡара ла, үҙгәртергә теләгән әйберҙе үҙгәрт, тиһәләр, барыһын да шул килеш ҡалдырыр инем. Сөнки уларҙың һәр береһе бөгөнгө Азаматты барлыҡҡа килтерҙе. Юғалтыуҙарым, табыштарым, уйланыуҙарым, һыҙланыуҙарым... Минең күпме кисерештәр кисергәнемде, нисә төн һәм нимәләр өсөн илағанымды бер кем дә белмәй. Бөгөн мин бөтәһе өсөн дә шундай образ алғанмын: ҡаты, ҡырыҫ мосафир. Әйҙә, шул килеш ҡалһын. Күңел кисерештәрем, айсбергтың үҙемә билдәле бер өлөшө үҙемдә ҡалһын. Уңдыммы? Эйе, уңдым...\nБер нисә йыл элек Мөнир Ҡунафин, Артур Дәүләтбәковтар менән тәбиғәттә тауыҡ ите, картуф бешереп, сәй ҡайнатып, минең беренсе тапҡыр ҡартатай булыуымды, тәүге ғаиләмдән тыуған Лилиә ҡыҙымдың улы, ейәнемдең донъяға килеүен “йыуғайныҡ”. Йыуғайныҡ тигәнен бында тырнаҡ эсенә алығыҙ. Сөнки 2002 йылдан бирле йәшел йылан менән бөтөнләй осрашҡаным юҡ. Иң мөһиме, мин генә түгел, ул да миңә ҡарата һыуынды. Шуныһы үкенеслерәк: әлегә ул ейәнде бер генә күрергә яҙҙы. Сөнки тәүге ғаиләм менән “ситтән тороп” ҡына аралашабыҙ. Яҙмыш бит. Бөтәһе лә миңә генә лә бәйле түгел. Бәлки миңә генәлер ҙә... Әммә ышанам, килер бер көн, ул минең яратҡан ейәнемә һәм мин уның яратҡан ҡартатайына әүерелербеҙ... Зөлфиә ҡыҙым менән Фидан кейәүемдең ҡыҙҙары бар. Ейәнсәр менән аралашабыҙ, һуғышабыҙ, яратышабыҙ. Балаларыма әллә ни һәйбәт атай була алманым, шуға ла ейәндәремә һәйбәт ҡартатай булырға тип һүҙ биргәнмен.\nБөгөн, нигеҙҙә, бизнесҡа ҡағылышлы китаптар уҡыйым. Генри Фордтың “Минең тормошом, минең ҡаҙаныштарым” тигән китабын барыһына ла тәҡдим итәм. Ә дөйөм алғанда, Бабичтың “Ғазазил”ын йылына бер тапҡыр булһа ла уҡырға тыршам. Ундағы аҡыл, ундағы зиһен!.. “Урал батыр”ҙы уҡыған һайын яңы мәғәнә табам. Достоевскийҙы ҡабат-ҡабат ҡулға алам. Мостайҙы ла асырға ла асырға әле... Шулай ҙа Экзюпериҙың “Бәләкәй принц”ы минең өсөн донъялағы иң һәйбәт, иң аҡыллы китап булып ҡалыуын дауам итә.


Өфөлә журналист һәм композитор Нурия Абдуллинаға ярҙам итеү өсөн хәйриә концерты ойошторола\n27 Ғинуар 2019, 17:49\nӨфөлә журналист, йырсы, композитор Нурия Абдуллинаға ярҙам итеү өсөн «Беҙ бергә!» хәйриә концерты ойошторола. Концерт 25 февралгә билдәләнгән.\nӨФӨ, 2019 йыл, 25 ғинуар. /«Башинформ» мәғлүмәт агентлығы, Ләйлә Аралбаева.\nБер йыл элек табиптар Нурия Абдуллинаға киҫкен миелобласт лейкозы тигән диагноз ҡуйған. Ул 10 химия терапияһы курсын үткән дә инде. Ыңғай динамика күҙәтелә, тулыһынса һауығыу мөмкинлеге лә бар. Нурияға Төркиәләге алдынғы клиникаларҙың береһендә електе күсереү операцияһын эшләтеү өсөн $110 000 — яҡынса 7,3 миллион һум кәрәк. Ғаиләнең быға көсө етмәй. Бер нисә көн элек журналист үҙе, уның туғандары һәм яҡындары халыҡҡа ярҙам һорап мөрәжәғәт итте.\n«Бөгөнгәсә халыҡҡа үҙемдең сирем хаҡында белдерергә теләмәнем. Ҡайғы-хәсрәттәремде бер кемгә лә әйтмәйенсә, тешемде ҡыҫып еңергә өйрәнгәнмен, — тип яҙҙы Нурия Абдуллина. — Яҡындарым минең хәлемде белә ине. Артист дуҫтарым ярҙамында хәйриә концерттары ойошторҙоҡ. Береһенә барып, ике номер менән сығыш яһап ҡайттым. Ләкин икенсеһенә бара алманым, гастролдәр менән йөрөй алмаҫымды аңланым. Өҫтәүенә хәҙер миңә халыҡ күп йөрөгән урындарға сыҡмаҫҡа, аралашыуҙы сикләргә кәрәк. Үҙем аралашыусан кешемен, туғандарымды һәм кешеләрҙе яратам, уларҙы көн һайын күрәһем килә, һағынам, йәшәйһем килә... Һәр берегеҙҙән миңә ошондай мөмкинлек бүләк итеүегеҙҙе үтенәм...».\nЯҡындары әйтеүенсә, 18 ғинуарҙан 23-өнә тиклем дауаланыуға һәм операцияға 217 мең һумдан ашыу аҡса йыйылған.\nНурия Абдуллина — йырсы, композитор, автор-башҡарыусы, журналист, радио алып барыусыһы. Башҡортостандың атҡаҙанған мәҙәниәт хеҙмәткәре, «Юлдаш» радиоһы ветераны. Нурия Абдуллинаға ярҙам ҡулы һуҙыу өсөн асылған иҫәп номеры — төркөмдә. Концертты ойоштороу мәсьәләләре буйынса бәйләнеш телефоны: 89659278877.


Маҡтауға лайыҡ ил инәһе\n26 ноябрь – Әсә көнө\n23 Ноябрь 2017, 12:04\nЯугилде ауылында йәшәүсе Миңъямал Солтанморатованың ғорурланырға хаҡы бар. Ул – Герой-әсә. Тормош иптәше Ғабдулхаҡ ағай менән 10 балаға ғүмер биреп, тәрбиәләп үҫтергәндәр.\nЯугилде ауы-лында йәшәүсе Миңъямал Солтан-моратованың ғо-рурланырға хаҡы бар. Ул – Герой-әсә. Тормош иптәше Ғабдулхаҡ ағай менән 10 балаға ғүмер биреп, тәрбиәләп үҫтергәндәр.\nЙөҙимән ауылында тыуып үҫкән Миңъямал 8-се класты Сәйетбаба мәктәбендә тамамлай ҙа, ата-әсәһенең артабан уҡытырға мөмкинселеге булмағас, 1 йыл әрҙәнә ҡырҡыуҙа эшләй. Тормоштоң әсеһен-сөсөһөн татып өлгөргән 18 йәшлек комсомолка ҡыҙ үҙ ирке менән һуғышҡа китергә йөрөгәндә, уны яуҙан ауыр яраланып ҡайтҡан Ғабдулхаҡ ағайға димләп кейәүгә бирәләр.\n- Ул ваҡытта заманалар ауыр ине. Балалар үҫтергәндә михнәтте күп күрҙек. Икмәкте лә 60-сы йылдарҙа ғына туйғансы ашай башлағанбыҙҙыр. Юҡлыҡ талаштыра, барлыҡ яраштыра тиһәләр ҙә, ирем менән бер ауыҙ һүҙгә килешмәй 63 йыл татыу ғүмер иттек. Мин колхозда һыйыр һауҙым, пенсияға сыҡҡас 6 йыл мәктәптә йыйыштырыусы булып эшләнем, һаулығы самалы булһа ла Ғабдулхаҡ та эшһеҙ торманы – башта колхозда ҡарауылсы, һуңынан урман ҡарауылсыһы булып эшләне, – тип хәтер йомғағын һүтә 92 йәшлек Миңъямал әбей.\nҮҙҙәре көн буйы эштә булғанда балаларының һәр береһенә йорт-ҡура, баҡсалағы эштәрҙе бүлеп биреп, тәғәйен эш ҡушып китер булғандар. Шулай итеп улар егәрле, эшһөйәр ул-ҡыҙҙар үҫтергән. 6 улдың 5-һе һөнәрселек училищеһында уҡыған. Төҙөүсе һөнәре алып, Салауат ҡалаһын төҙөүҙә ҡатнашҡан. Ҡыҙҙары ла төрлө һөнәр һайлап, уҡытыусы, һатыусы, бухгалтер булып маҡталып эшләгән. Хәҙер барыһы ла хаҡлы ялда, күптән инде өләсәй-олатай булғандар. Миңъямал әбейҙең 2 тиҫтәнән ашыу ейән-ейәнсәре, унан да күберәк бүлә-бүләсәре бар. Оло йөрәкле әсә “Әсәлек даны” һәм “Герой-әсә” миҙалдары менән бүләкләнгән. Һуғыш ваҡытындағы һәм унан һуңғы йылдарҙағы тырыш хеҙмәте “Социалистик хеҙмәт ударнигы” билдәһе һәм бик күп Маҡтау грамоталары менән баһаланған. “Фермалағы бар эштәрҙе лә ҡул көсө менән башҡарҙыҡ. Колхоз яландарын үгеҙ егеп һөрөп иген сәстеләр, “Барыһы ла Еңеү өсөн!” тип эшләнек, иҫкә алһаң, күп булды инде күргәндәр,” – ти Миңъямал әбей.\nБала ҡайғыһын да кисерергә тура килә әсә кешегә: ғаиләле 5 улын ерләй ул. Бынан 10 йыл элек һуғышта алған яраларынан Ғабдулхаҡ ағай ҙа вафат була. Ауыр юғалтыуҙар алдында һығылып төшмәй Миңъямал әбей, күңел төшөнкөлөгөнә бирелмәй. “Хөкүмәтебеҙгә рәхмәт, ай һайын пенсияһын биреп тора, социаль хеҙмәткәр килеп йорт эштәрендә ярҙам итә, йомош-юлға йөрөй. Балалар ситтә йәшәһә лә, йыш ҡына ҡайтып торалар, ауылдаштарым да килеп хәл белешеп тора, рәхмәтлемен уларға. Элекке менән сағыштырғанда хәҙерге тормош әкиәт кеүек инде ул – өйөмә газ, һыу үткән, магазинда аҙыҡ-түлектең ниндәйе генә юҡ! Һаулыҡ булып, барына шөкөр итеп йәшәргә генә яҙһын,” – ти ул.\nӨс тиҫтә йылға яҡын изге Ҡөрьән аяттарын уҡып, доғалар ятлап, мәсеткә йома намаҙына йөрөгән, ауылға иман ҡайтыуына ҡыуанып бөтә алмаған Миңъямал әбейҙе ауылдаштары Ҡөрьән аштарынан ҡалдырмай. Оло йәштә булһа ла ауылының көнитмеше менән ҡыҙыҡһына, киләсәге өсөн борсола ил инәһе. Донъяларҙың именлеген теләп, өгөт-нәсихәттәр, фәһемле кәңәштәрен биреп оҙатып ҡалды ул беҙҙе.\n"© 2020 Башҡортостан Республикаһы Ғафури районы муниципаль районының "Табын" ижтимағи-сәйәси гәзите. Копирование информации сайта разрешено только с письменного согласия администрации.\nГазета зарегистрирована Управлением Федеральной службы по надзору в сфере связи, информационных технологий и массовых коммуникаций по Республике Башкортостан. Свидетельство ПИ № ТУ 02-01436 от 1 сентября 2015 года. Главный редактор: Кинзябаева Гульдар Барыевна.\n453050, Республика Башкортостан,Гафурийский район, улица Фрунзе,33


«Киске Өфө» гәзитенең сайты - ЯҘ КӨНДӘРЕНДӘ ЛӘ ҺАҠМАР ЭЛЕККЕЛӘЙ ТАШМАЙ - 2016 - Мәҡәләләр\nЯҘ КӨНДӘРЕНДӘ ЛӘ ҺАҠМАР ЭЛЕККЕЛӘЙ ТАШМАЙ\nЙәмғиәтебеҙҙә һуңғы йылдарҙа барған үҙгәрештәр кеше аңына ғына түгел, тәбиғәткә лә кире йоғонто яһаны, күрәһең. Тәбиғәттең кинәт үҙгәреүе, яуым-төшөмдөң кәмеүе, йылдың ҡоро килеүе, йылға-күлдәрҙең һайығыуы һәм ҡороуы, урмандарҙың иҫәпһеҙ ҡырҡыу арҡаһында юҡҡа сыға барыуы, шул сәбәпле кейек-ҡоштарҙың кәмеүе уйлана, күрә белгән кешеләрҙе хафаға һалмай ҡалмайҙыр.\nБеҙҙә һаман да тәбиғәткә яраҡлашып йәшәй белеү түгел, ә, киреһенсә, уны үҙебеҙгә буйоһондорорға тырышыу көслө. Шуның өсөн дә еребеҙҙең күп өлөшөндә төрлө стихиялы бәләләр тыуып ҡына тора. Ә бит уларҙың күбеһен булдырмау үҙебеҙҙән тороуын кешеләр аңлаһын ине лә һуң. Әммә әҙәм заты һәр ваҡыт үҙенә уңайлы булһын өсөн тырыша. Мәҫәлән, эсәр һыуҙың күпме исраф ителеүен күрәбеҙ. Ә бит һәр нәмәнең сиге бар. Ҡулланылған һыу махсус фильтрҙар аша үтеп, кире ергә ағыҙылһа - бер хәл, әммә ысынбарлыҡта улай түгел шул. Изге китабыбыҙ Ҡөрьән-Кәримдең Әл-Мөлөк сүрәһенең 30-сы аятында бына нимә тиелә: "Беләһегеҙме, һеҙҙең эсәр һыуығыҙ ергә бик тәрәнгә китһә, кем һеҙгә шишмә урғылтып сығарып бирер?" Тағы ла үҙебеҙҙең башҡорт халҡының булмышын һәм асылын билдәләгән "Урал батыр" эпосына мөрәжәғәт итһәк, унда Урал батыр халыҡҡа бына нимә ти: "Күлдең һыуын эсмәгеҙ, хараплыҡҡа төшмәгеҙ". Урал батыр халҡына ошо һүҙҙәрҙе васыят итеп ҡалдыра, сөнки аҡмаған, быуылған һыу төрлө паразиттар үрсер өсөн бик ҡулай. Ошо һыуҙы ҡулланып, үҙе белмәгән күпме ауырыуҙарға дусар була әҙәм балаһы. Күп сирҙәрҙең төп сәбәбе лә һыуҙан булыуын белгестәр ҙә раҫлай. Йырҙарҙа йырланған һәм данланған, бер ҡараһаң, аҫау айғыр кеүек ярһыу, икенсе ҡараһаң, иркә кәләш кеүек йыуаш, наҙлы Һаҡмарымды быуғас, йылғабыҙ ныҡ һайыҡты, ләм баҫты, ҡото китте. Йылға ярын йәмләп үҫкән ҡамыш-томбойоҡтар юҡҡа сыҡты. Һандуғастар ҡунып һайрар талдар ҙа, йөҙйәшәр тирәктәр ҙә күпләп ҡорой башланы. Элек ат йөҙҙөргән тәрән ятыуҙар хәҙер тауыҡ кисмәле булып ҡына ҡалды. Йылға шул тиклем һайыҡты, хатта еңел машина менән дә бер ауырлыҡһыҙ үтергә була. Иң таҙа һыуҙы ғына үҙ иткән Ҡыҙыл китапҡа ингән бәрҙе балығы ла үрләмәҫ булды. Халыҡтың, килгән туристарҙың ғәмһеҙлеге арҡаһында яр буйҙары полиэтилен, шешә ярсыҡтары, консерва һауыттары кеүек ҡый-ғыпыр менән тулды. Былай барһаҡ, киләсәк быуындарыбыҙға, балаларыбыҙға ни ҡалыр? Улар алдында ни тип яуап бирербеҙ? Нимә тип аҡланырбыҙ? Иң аянысы, балаларыбыҙ ниндәй мөхиттә көн итер, донъя көтөр?\nҠулды быуғас, уның аҫҡы өлөшө күгәреп, иҫһеҙләнгән кеүек, йылғаны ла быуғас, уның менән дә шул уҡ хәл килеп сыға түгелме ни? Һаҡмар быуылғас, йылға буйында кинәт яуым-төшөм үҙгәрҙе, ямғыр йылғанан көс алырға тейешле булһа, кәмегән, юҡ һыуҙан ҡалай ғына көс алһын инде. Яҙ көнө йылғалар ташырға тейеш тә бит, әммә Һаҡмар ҙа, Таналыҡ та элекке кеүек шаулап ташмай. Элекке кеүек боҙ киткәне лә һиҙелмәй. Ә ташҡын бөтә бысраҡты алып китә, йылғаның үҙәнен таҙалай. Ә беҙ ошо тәбиғи процесты боҙҙоҡ.\nЙәнә бер һорау тыуа. Ярай, "Ташлы", "Хворостянка", "Матрай" һыуһаҡлағыстары кәрәктер ҙә, ләкин "Һаҡмар" ниндәй маҡсаттан сығып төҙөлдө икән? Әлбиттә, ҡасандыр миллиондар түгеп төҙөлгән быуаны асып ҡына был проблемаларҙы хәл итеп булмай. Бында системалы эш алып барыу кәрәк. Һәр хәлдә, был етди проблема менән ошо өлкәлә эшләүсе белгестәр шөғөлләнергә тейештер, шулай уҡ халыҡтың да быға битараф ҡалмауы кәрәктер. Тағы ла... Һаҡмар буйы ауылдарының күбеһендә малдар көтөлмәй, тырым-тырағай йөрөй. Шул арҡала йылға буйын йәмләр талдар ҙа, башҡа ағас-үҫентеләр ҙә ашалып бөттө. Ә бит ағас йылғаны ҡороуҙан һаҡлай. Ғөмүмән, тәбиғәттә һәр нәмә бер-береһе менән ныҡлы бәйләнгән. Колхоз-совхоз заманында меңәрләгән баш мал аҫыралһа ла, әлеге кеүек тәртипһеҙлек булмаған. Шуға күрә, мал көтөүҙәрен ойоштороу ҙа зарур. Үҙем иһә был мәсьәләләрҙе сисеү юлдарын түбәндәгеләрҙә күрәм:\n- Һыу буйҙарына ағастар ултыртыуҙы тергеҙергә. Был эште яҙлы-көҙлө өмәләр ярҙамында башҡарырға була.\n- Һыуҙың кимәлен тотоу өсөн Һаҡмарҙы туйындырған кесе йылғаларҙа бәләкәй быуалар (июндән сентябргә ҡәҙәр) эшләү кәрәк.\n- Һаҡмар буйында мал йөрөтөүҙе (майҙан сентябргә тиклем) тыйыу мөһим.\n- Һаҡмар яҙмышын, йылғаларҙың хәл-торошон үҙ эсенә аласаҡ программа эшләү һәм уға таянып эш алып барыу кәрәк.\n- Әгәр ҙә ауылдарҙы бөтөрмәй һаҡлап ҡалабыҙ тип тырышабыҙ икән, йәйәү, атта, кәмәлә турист маршруттары ойошторорға була.\nӘгәр ҙә күмәкләп тотонһаҡ, был мәсьәләләрҙе сисеү юлдарын табырбыҙ, тип ышанам. "Берҙәмектә - көс", ти халыҡ мәҡәле. Әлегә һуң булмаҫ борон барлыҡ белемебеҙҙе, көсөбөҙҙө егеп, был изге эште атҡарып сыға алыуыбыҙға иманым камил.\n"Ғәлләм" мәсете имам-хатибы.\nЯҙылған: 10.05.16 | Ҡаралған: 834


Магдалена (йылға) — Башҡорт Википедияһы\nБыл терминдың башҡа мәғәнәләре лә бар, ҡарағыҙ: Магдалена (мәғәнәләр).\nОҙонлоғо 1550 км\nБассейн 260 000 км²\n· Координаталар 2°11′00″ с. ш. 76°25′46″ з. д.HGЯO\nТамағы Кариб диңгеҙе\n· Координаталар 11°06′09″ с. ш. 74°51′05″ з. д.HGЯO\nҺыу бассейны Кариб диңгеҙе\nМагдале́на (исп. Río Madalena) — Көньяҡ Американың төньяҡ-көнбайышындағы йылға. Колумбияның көнбайыш өлөшө буйлап аға.\nОҙонлоғо — 1550 км, бассейн майҙаны — 260000 км².\nИнеше Колумбияның Уил департаментында, Андтарҙың Үҙәк Кордильера һыртының көньяҡ осонда, Сотара вулканынан алыҫ булмаған урында урынлашҡан. Башлыса төньяҡ йүнәлешендә аға. Тәүге 100 км оҙонлоғонда йылғала бихисап тупһалар һәм шарлауыҡтар осрай, Наре ҡалаһынан һуң Магдалена киңлеге 30—60 км булған Үҙәк һәм Көнсығыш Кордильера һырттары араһындағы үҙәнгә сыға. Барранкабермеха ҡалаһы тирәһендә үҙән киңәйә башлай, ә Эль-Банко ҡалаһынан һуң йылға Кариб буйы уйһыулығына сыға. Был районда Магдалена йылғаһы ике тармаҡҡа (Лоба һәм Момпос) бүленә. Барранкилья ҡалаһы тирәһендә йылға дельта барлыҡҡа килтереп Кариб диңгеҙенә ҡоя.\nЙылға ямғыр һыуҙары менән тулылыландырыла, апрелдән майға тиклем һәм сентябрҙән ноябргә тиклем ташҡындар күҙәтелә. Үҙәндән уйһыулыҡҡа сыҡҡанға тиклем урында уртаса йыллыҡ һыу сығымы 8000—10000 м³/с тәшкил итә.\nМагдалена йылғаһы Колмубияның төп суднолар йөрөшлө һыу артерияһы булып тора. Йылға тамағынан яҡынса 880 км оҙонлоғонда суднолар йөрөшлө (Барранкилья ҡалаһынан Ла-Дорадаға тиклем). Һыу кимәле күтәрелгән осорҙа, ҙур булмаған суднолар тағы ла 370 км юғарыраҡ (Нейваға тиклем) барырға мөмкин. Йылғаның түбәнге ағымынынан Картахена портына тиклем суднолар йөрөшлө канал яһалған.\nМагдалена в БСЭ\nСловарь современных географических названий — Магдалена\nhttps://ba.wikipedia.org/w/index.php?title=Магдалена_(йылға)&oldid=686663 ҡабул ителгән\nБыл бит һуңғы тапҡыр 18:31 11 май 2017 үҙгәртелгән.


Олег Хмарин — Өфөнөң транспорт һәм элемтә идаралығы етәксеһе // Сәйәсәт | новости башинформ.рф\nОлег Хмарин — Өфөнөң транспорт һәм элемтә идаралығы етәксеһе\n12:05, 28 сентября 2021 Сәйәсәт\nОлег Хмарин — Өфөнөң транспорт һәм элемтә идаралығы етәксеһе Фото: Өфө хакимиәтенең матбуғат хеҙмәте\nӨфө хакимиәтендә — кадрҙар үҙгәреше. Олега Хмарин Өфөнөң транспорт һәм элемтә идаралығын етәксеһе итеп тәғәйенләнде.\n«Йәш булыуына ҡарамаҫтан, Олег Сергеевич транспорт һәм юл хужалығы өлкәһендә ҙур тәжрибәгә эйә. Беҙҙең командаға рәхим итегеҙ, – тине Өфө хакимиәте башлығы Сергей Греков, мэриялағы оператив кәңәшмәлә Хмарин менән таныштырып.\nОлег Хмарин 1990 йылда Өфөлә тыуған. Өфө дәүләт нефть техник университетын тамамлаған.\nКоммерция һәм муниципаль предприятиеларҙа эшләй. 2016 йылдан Өфө хакимиәтенең архитектура һәм ҡала төҙөлөшө идаралығында тәүҙә — белгес, һуңынан транспорт инфраструктураһын үҫтереү бүлеге етәксеһе була.\n2019 йылдан Башҡортостандың Транспорт һәм юл хужалығы министрлығында бүлек етәксеһе вазифаһын башҡара, тип хәбәр иттеләр мэрияның матбуғат хеҙмәтенән.\nТеги: тәғәйенләү, Олег Хмарин


Башҡортостан Бөтә донъя фольклориадаһын уҙғарыуға 300 миллион һум бүлә\nКиләһе йылға бюджетта ошо сумма ҡаралған тип белдерҙе Республика финанс министры Лира Иғтисамова. Башҡортостанға фольлориадаға 80-дән ашыу ил вәкилдәре килеүе көтөлә. Республика халыҡ ижады үҙәге директоры Артур Әлибәков әйтеүенсә, фольклориада ҡунаҡтар һаны менән генә түгел, киңлеге, уҙғарыу майҙаны буйынса ла күләмле булырға тейеш.\nУл Нефть-техник университеты корпустарының береһендә урынлашты. Был үҙәк студенттарға һәм уҡытыусыларға Ҡытай теле һәм мәҙәниәтен өйрәнеү мөмкинлеге бирә. Уҡыу йорто етәксеһе, Республика ВУЗдары ректорҙары берлеге рәйесе Рәмил Бәхтизин һөйләй.\nРеспубликала ошо исем аҫтында марафон-эстафета дауам итә. Бөгөн Башҡорт дәүләт филармонияһы сәхнәһендә Шаран вәкилдәре сығыш яһай. Район хакимиәтенең йәштәр сәйәсәте һәм мәҙәниәт бүлеге етәксеһе Артур Ғәбдуллин.\nИртәгә ҡаланың мәҙәниәт һарайында башҡорт эстрадаһы артистары һәм телеканал хеҙмәткәрҙәре ҡатнашлығында тамаша уҙғарыла. “"Сәләм" Башҡортостан райондарында муниципаль һәм урындағы телестудияларҙы һаҡлап ҡалыу маҡсатында ойошторолдо”, - ти телеканалдың баш мөхәррире Гәүһәр Батталова.\nБашҡортостан вәкилдәре Дағстанда халыҡ-ара конференцияла ҡатнашты\nБыл йыйын мосолман дин белгестәренең рухи мираҫын өйрәнеүгә, һаҡлап ҡалыуға бағышланды. Башҡорт дәүләт педагогия университетының Башҡорт филологияһы факультеты доценты Раушания Солтаҡаева.\nМостай Кәрим исемендәге Милли йәштәр театры “Ҡырымда театр көҙө” милли театрҙар һәм Чебоксар ҡалаһында «Волга буйы әкиәте» Бөтә Рәсәй фестивалендә ҡатнаша. Был турала театрҙың әҙәбиәт бүлеге мөхәррире Рәзилә Ырыҫҡужина хәбәр итә.\nБашҡорт өләсәйе илдең баш ҡалаһын яуланы\nМәскәүҙең Милләттәр йортонда билдәле ағинәй Альбина Исхаҡованың шәхси күргәҙмәһе асылды. «Мин яратам...» исеме аҫтында ойошторолған экспозицияла биҙәү-ҡулланма сәнғәте һәм халыҡ ижады өлгөләре тәҡдим ителде. Сарала башҡорт түшелдеректәре коллекцияһы менән танышырға, оҫталыҡ дәрестәрендә ҡатнашырға мөмкин. БСТ каналы хәбәрсеһе Азат Ғәлиуллин дауам итә.\nӘҙәбиәт һәм сәнғәт байрамы. Тамашасылар залында йылдағыса буш урындар булманы - әҙәби-мәҙәни проект быйыл да бай йөкмәткеле программаһы менән иҫтәлекле булды. Тулыраҡ БСТ каналы хәбәрсеһе Флорида Ким яҙмаһында.\nКүләмле проект дәүләт телдәрен һаҡлау һәм үҫтереү буйынса Республика башлығы грантына лайыҡ булғайны. Сара сиктәрендә донъяның билдәле продюсерҙары лекциялар һәм оҫталыҡ дәрестәре ойоштороп, Халыҡ-ара музыкаль аренаға сығыу, гастролдәр ойоштороу, үҙ-үҙеңде танытыу буйынса заманса ысулдар менән таныштыра. Форумды асыу тантанаһынан БСТ каналы хәбәрсеһе Гөлназ Хәйбуллина.\n11 ноя, 21:08\nУл төбәктә балалар һәм йәштәр театрҙарын, һәүәҫкәр театраль сәнғәтте үҫтереүгә йүнәлтелгән.\nСаҡмағоштар «Тарих биттәрендә- Башҡортостан» фестиваль-марафонын ҡабул итте\nХөсәйен Әхмәтов исемендәге Башҡорт дәүләт филармонияһында «Тарих биттәрендә- Башҡортостан» муниципалитеттар фестиваль-марафоны дауам итә. Саҡмағош районы вәкилдәрен бер майҙанға туплаған саранан БСТ каналы хәбәрсеһе Гүзәл Борханова репортажы.\n09 ноя, 00:04\nЙырҙарҙа йырланған, легендаларҙа һөйләнгән, унан бигерәк башҡорт халыҡ эпостарында телгә алынған Аҡбуҙат мәңгеләштерелде.\n08 ноя, 23:57\nТалха Ғиниәтуллиндың яҡындары һәм әҙәбиәт һөйөүселәрҙең ҡайғыһын республика етәкселеге лә уртаҡлашты\nТалха Ғиниәтуллиндың ижады сағыу һүрәтләү алымдарына бай, уларҙа бар нескәлектәрендә урындағы пейзаж, тормош ысынбарлығы сағылдырыла, ерле һөйләш, халыҡ телмәре, әйтемдәр һәм мәҡәлдәр киң ҡулланыла.\n08 ноя, 23:56\nӨфөлә Башҡортостандың 100 йыллығына арналған фотокүргәҙмә асылды\nКүргәҙмәлә төбәктең бер быуатлыҡ юбилейына бағышланған фотоконкурс еңеүселәренең ижад емештәре урын алған. Конкурсҡа 500-ҙән ашыу ижади эш ҡабул ителгән. Йәмәғәтселәр һәм фоторәссамдарҙан торған жюри биш номинация буйынса уларҙың 13-енә юғары баһа биргән.\n08 ноя, 23:46


Передовик (Силәбе өлкәһе) — Башҡорт Википедияһы\nПередовик (Силәбе өлкәһе)\n45 кеше (2010)\nПередовик — Рәсәй Федерацияһы Силәбе өлкәһе Арғаяш районындағы ҡасаба. Кузнецк ауыл биләмәһе составына инә.\nТарихи Башҡортостан ерҙәрендә, Арғаяш районының төньяҡ-көнбайышында, Һарғайҙы күле буйында, урынлашҡан. Район үҙәге Арғаяш ауылына тиклем 17 км, ауыл биләмәһе үҙәге Кузнецкиға тиклем — 5 км.\n1930 йылда Кузнецк ауылындағы «Передовик» исемле колхоздың һөт-тауар фермаһы ялан станы урынында нигеҙләнә.\n1970 йылда — 90 кеше, 1983 — 94 , 1995 йылда 85 кеше йәшәгән.\n2002 йылғы халыҡ иҫәбен алыу мәғлүмәттәренә ярашлы ауылда 100 % башҡорттар йәшәй.\n— Яр буйы\nhttps://ba.wikipedia.org/w/index.php?title=Передовик_(Силәбе_өлкәһе)&oldid=1067795 ҡабул ителгән


Ғүмерен үҙ еренә бағышлаған\n31 Август 2018, 18:09\nБашҡортостан Республикаһының атҡаҙанған ауыл хужалығы хеҙмәткәре Тәлғәт Нәҡип улы Сәлимов 27 августа 65 йәшлек юбилейын билдәләне.\nТәлғәт Сәлимов 1953 йылда Яңы Мөслим ауылында тыуған. Шул ерҙә үҫкән, крәҫтиән хеҙмәтенең әсеһен-сөсөһөн ошо ерҙә татыған. Ата-әсәләре балаларын иркәләтеп боҙмай, кесе йәштән үк эшкә өйрәтеп үҫтерә. 1971 йылда Оло Ыҡтамаҡ ауылында урта мәктәпте тамамлағандан һуң Дыуан ауыл хужалығы техникумында белем ала.\nХеҙмәт юлын үҙ ауылындағы Жданов исемендәге колхозда төрлө эштәр башҡарыу-сы булып башлай. Кем генә булып эшләмәй ул?! Агроном-орлоҡсо, баш экономист, колхоз рәйесе урынбаҫары. Свердловск ҡалаһындағы юғары партия мәктәбен тамамлағас, КПСС-тың район комитетында ойоштороу бүлеге инструкторы вазифаһын биләй. 1990–1995 йылдарҙа РСФСР Финанстар министрлығының Мәсетле районы буйынса КРУ-һында баш контролер-ревизор була. 1995 йылда “Маяҡ” колхозына баш бухгалтер итеп алына.\nБилдәле музыкант, шағир, конструктор булыу һәләте һәр кемгә бирелмәгән кеүек, хужаларса ысын етәксе булыу ҙа һәр кемдең хәленән килмәй. Үҙеңдә ул һәләтте аса белергә, һуңынан юғарыға күтәрелеп, бар көсөң һәм ысулдар менән уны йәмғиәт файҙаһына һаҡларға кәрәк. Ошо етәкселек итеү һәләтен иҫәпкә алып, 1995 йылда Тәлғәт Сәлимовты “Маяҡ” ауыл хужалығы етештереү комплексы рәйесе вазифаһына тәғәйенләйҙәр. Артабан хужалыҡ “Мөслим” яуаплылығы сикләнгән йәмғиәте итеп үҙгәртелә. Хаҡлы ялға ул “Мөслим” ЯСЙ-һы етәксеһе вазифаһынан сыға.\nТыныс, сабыр, яуаплы кеше Тәлғәт Нәҡип улы үҙе тураһында һөйләргә яратмай. “Һалым сәйәсәте арҡаһында колхоздарҙы һаҡлап ҡала алманыҡ, – ти ул. – Ә бит халыҡҡа эш урындары бар ине. Планды ла үтәп килдек”.\nҠатыны Рәилә менән ике ҡыҙ тәрбиәләп үҫтергәндәр. Рәилә апай һатыусы, бухгалтер хеҙмәтен һайлаған. Етәксе ҡатыны булыу еңел түгел. Сабырлыҡ һәм төплө аҡыл талап ителә. Ғаилә усағы һүнмәһен өсөн бер-береңә ышанырға кәрәк. Тоғролоҡ һәм ышаныс һаҡлап килә, балҡытып тота оҙаҡ йылдар уларҙың ғаилә усағын. Ҡыҙҙары Фәнилә “Юриспруденция” һөнәре буйынса Баш-ҡорт дәүләт университетын һәм БДПУ-ның педагогика факультетын тамамлаған. Резеда ҡыҙҙары шулай уҡ БДУ-ның юридик факультетын, БДПУ-ның филология факультетын тамамлаған.\nТәлғәт Нәҡип улы агросәнәғәт комплексы системаһында күп йыллыҡ намыҫлы хеҙмәте өсөн Рәсәй Федерацияһы һәм Башҡортостан Республикаһы Ауыл хужалығы министрлыҡтары почет грамоталары, Баш-ҡортостан Республикаһы Хөкүмәте дипломы менән бүләкләнгән. 2003 йылда БР Президентынан Рәхмәт хаты алды, ә 2009 йылда “Башҡортостан Республикаһының атҡаҙанған ауыл хужалығы хеҙмәткәре” тигән маҡтаулы исем бирелгән.


Яҙғы боҙға ярҙай булһа ла, ышанма, көҙгө боҙға көҙгөләй булһа ла, ышан, тиһәләр ҙә, һәр саҡ һаҡ булырға кәрәк. Бәлә аяҡ аҫтында ғына!\nЯҙғы боҙға ярҙай булһа ла, ышанма, көҙгө боҙға көҙгөләй булһа ла, ышан, тиһәләр ҙә, һәр саҡ һаҡ булырға кәрәк. Бәлә аяҡ аҫтында ғына! Элегерәк был ваҡытта ер ап-аҡ ҡар аҫтында, йылғалар ҙа ҡалын боҙ менән ҡапланған була торғайны. Ә хәҙер миҙгелдәр ҙә һуңлап килә. Көндәр һаман йылы тора әле. Боҙға ла ышаныс юҡ. Шулай икән, һаҡ булығыҙ, дуҫтар.\nАрхангел районы үҙәгендә III синыфта уҡыған батыр ҡыҙ әхирәтен бәләнән ҡотҡара. Улар кискә табан мәктәптән бергә ҡайтырға сыға. Асҡын йылғаһы янына еткәс, иптәше йоҡа боҙ өҫтөнә баҫа, әммә ул ярылып китеп, ҡыҙыҡай һыуға төшөп китә. Шул саҡ Зарема юғалып ҡалмай, әхирәтен тартып сығарып, өйөнә тиклем оҙатып ҡуя.\nЗарема Абдрахманова Архангелдағы 1-се мәктәптең кадет синыфында уҡый.


Эш ҡыуалармы, эш ҡыралармы?\nТамаҡ тамуҡҡа төшөрә, ти халыҡ. Һуңғы йылдарҙа, иҡтисадтың барлыҡ тармаҡтарына ла көрсөк килеп ҡағылғас, быға ҡәҙәре дәүләт предприятиеларында, бюджет ойошмаларында, колхоз-совхоздарҙа хеҙмәт иткән меңәрләгән халыҡ эшһеҙ ҡалды. Бығаса киләсәге өсөн рухи тетрәнеү кисермәй, нисәмә йыл фиҙакәр эшләгән, исеме маҡтау таҡтаһынан төшмәгән байтаҡ кеше, билдәһеҙлеккә ташланғанлыҡтан, баҙап, йә эскегә һалышты, йә, бөтөнләй өмөтө өҙөлөп, килеп тыуған проблемаларҙы хәл итеүҙең еңел юлын тапты – башын элмәккә тыҡты. Бәғзе берәүҙәр тамаҡ аҫрарлыҡ аҡса артынан Себер тарафтарына, Мәскәүгә, башҡа ҡалаларға китеп олаҡты, өсөнсөләр яҙмыштарын алып-һатыу менән бәйләне. Йылғырыраҡ һәм дыуамалыраҡтар үҙҙәренең предприятиеларын асырға баҙнат итте.\nРеспублика статистика идаралығынан алынған мәғлүмәттәргә күҙ һалһаҡ, 2010 йылдың ғинуарына Башҡортостанда 125,5 мең бәләкәй һәм урта эшҡыуарлыҡ субъекты теркәлгән. Шуларҙың 27,3 меңе – бәләкәй, 400-ө – урта эшҡыуарлыҡ предприятиеһы. 93,2 мең шәхси эшҡыуар һәм 4,6 мең крәҫтиән-фермер хужалығы булған.\nРФ Иҡтисади үҫеш министрлығының бәләкәй һәм урта эшҡыуарлыҡты ҡурсалау департаменты директоры Андрей Шаров хәбәр итеүенсә, былтыр илдә йәнә 143 мең яңы бәләкәй һәм урта эшҡыуарлыҡ субъекты ойошторолған. Уларҙың ярҙамы менән 200 мең өҫтәмә эш урыны барлыҡҡа килгән. Бәләкәй һәм урта эшҡыуарлыҡ предприятиеларына ярҙам итеү маҡсатында, уларға донъя баҙарына юл ярыуға уңайлы шарттар тыуҙырыу өсөн, Рәсәй хөкүмәте 2 миллиард һум аҡса бүлгән.\nДөйөм алғанда, эштәр шулай, ә урындарҙа хәл нисек һуң? Сөнки йыш ҡына үҙ эшен асырға йөрьәт иткән кешеләрҙән: «Күп һанлы чиновниктар, мең төрлө сәбәптәр табып, аяҡ сала, төрлө кәртәләр ҡуя. Кәрәкле кешеләргә аҡса төртмәйенсә бер нәмә лә эшләп булмай», – тигән фекерҙе ишетергә тура килә.\n«Был йәһәттән беҙҙә бәләкәй һәм урта эшҡыуарлыҡҡа айырыуса иғтибар бүленә. Бөгөн районда йәшәгән халыҡтың 20 проценты иҡтисадтың ошо тармағында мәшғүл. 2009 йыл күрһәткестәре буйынса, был өлкәлә 6364 кеше эшләй. Һүңғы мәғлүмәттәргә күҙ һалһаҡ, Мәләүез районында 2749 бәләкәй һәм урта эшҡыуарлыҡ субъекты теркәлгән. Шуларҙың 416-һы – бәләкәй эшҡыуарлыҡ предприятиеһы, 500-ө сауҙа һәм халыҡты көнкүреш хеҙмәтләндереү өлкәһендә эшләй, 59 крәҫтиән-фермер хужалығы бар, ҡалғандары – шәхси эшҡыуарҙар», – Мәләүез районы хакимиәте башлығы Малик Вахитов шулай ти. Күрһәткестәр, ысынлап та, һоҡланырлыҡ. Мәгәр ошо һандар араһында айырым кешеләрҙең мәнфәғәттәрен ергә һалып тапаған осраҡтар ҙа юҡ түгел районда. Күптән түгел ошондай бер ғибрәтле хәл тураһында миңә телефон аша бәләкәй һәм урта эшҡыуарлыҡ йүнәлешендә эшләүсе «Рәсәй терәге» ойошмаһының Мәләүездәге вәкиле Светлана Хәлфина хәбәр иткәйне. Яңыраҡ Светлана Миңзаһит ҡыҙы әсенеп һөйләгән кешенең үҙе менән яҡындан танышырға форсат тейҙе.\nӘхсән Әхмәтгәрәй улы Аҡкучуков Йомағужа районының Кинйәбай ауылында тыуған. Хәҙер ул район булмаған кеүек, Әхсән уҙамандың ауылы ла юҡ инде. Нөгөш һыу һаҡлағысын төҙөгәндә, Кинйәбай, тиҫтәгә яҡын башҡа ауылдар кеүек, һыу аҫтында ҡалған. Ауылдарын һыу йотҡас, унда йәшәгән халыҡ төрлө яҡҡа һибелгән. Әхсәндең ата-әсәһе Бөрйән районының Мәҡсүт ауылына килеп һыйынған.\nБәләкәйҙән урман эшенә ылығып үҫкән Әхсән Әхмәтгәрәй улы, донъялар боларып киткәс, үҙ эшен башларға була һәм Мәләүез районының Первомайский ауылында таҡта ярыу цехы асырға ҡарар итә.\n– Был ваҡытта мин, ғаилә ҡороп, ошо ауылда йәшәй инем, – тип башланы һүҙен Әхсән уҙаман, минең аптыраулы ҡарашымды күреп. Ысынлап та, Мәләүездең ни ҡыҫылышы бар Бөрйән кешеһенә, тигәнерәк һорау тыуа биреп ҡуйғайны башта. Шуны һиҙҙе, ахырыһы, әңгәмәсем. – Ун бер йыл ул ваҡытта әлеге район башлығы Малик Вахитов етәкселек иткән «Арыҫлан» совхозының ҡыҙрай бүлексәһендә бригадир, механизатор булып эшләнем. ҡатыным Иззида ла ошо хужалыҡта эшләп, хаҡлы ялға сыҡты.\n1996 йылда, хеҙмәтсәндәргә совхоз етәкселеге эш хаҡы түләй алмай башлағас, эргәләге минераль ашламалар заводының ярҙамсыл хужалығына күсергә мәжбүр булдым. Өс йыл буйы унда умартасы булып, бал ҡорттары менән булыштым.\nӨс йыл эшләгәс, был эшен дә ҡалдырырға мәжбүр була Әхсән. Сөнки нишләптер завод етәкселәре күстәрҙе Йәрмәкәй районына күсерергә ҡарар итә.\n– Миңә лә күстәр менән шунда күсергә тәҡдим иткәйнеләр, бал ҡорттары артынан баҫтырып йөрөп булмай бит, баш тартып, тороп ҡалдым, – ти Әхсән уҙаман.\n2005 йылда Первомайский ауыл советына, ҡыҙрайҙа таҡта ярыу цехы асыу өсөн ер биреүҙәрен һорап, ғариза яҙа Аҡкучуков. Берәү ҙә ҡаршы булмай бындай уйына Әхсәндең, теләгең бар икән, рәхим ит. Ғариза яҙыу – бер, иң ҡатмарлыһы – тейешле документтарҙы юллай башлағас.\n– Ер алам тип, бер нисә йыл көтөргә тура килә әле. Шунан әллә күпме чиновниктың тупһаһын тапайһың, – тип баш сайҡай Әхсән Әхмәтгәрәй улы. – «Башнефть», «Башгеология» ойошмаларынан башлайһың да, райондың архитектура, экология, санитар-эпидемиология, электр селтәре, янғынға ҡаршы көрәш, мәҙәниәт бүлектәренең һәр береһенән рөхсәт алаһың. Ошо документтар менән баш ҡалаға бараһың. Сөнки, мин башлағанда, ауыл хужалығына ҡараған ерҙәрҙең статусын сәнәғәт ерҙәре итеп үҙгәртергә рөхсәтте бары тик БР Ер һәм мөлкәт министрлығы ғына бирә ине. Ошоларҙың барыһын да үтеп бөткәнсе аҡылдары зәғиф булғандарҙың дауаханаһына инеп китмәһәң, артабан тағы шул уҡ ойошмаларҙың ишектәрен икенсегә ҡаға башлайһың. Тәүгеһендә рөхсәт биреүҙәрен ялбараһың, икенсеһендә килешеү төҙөү өсөн аяҡтарына йығылаһың.\nЕр алыуға ауыл советының фатихаһы булғас, 2007 йылдың 29 ғинуарында Мәләүез районы хакимиәте, ҡыҙрай ауылында таҡта ярыу цехы төҙөү өсөн шәхси эшҡыуар Аҡкучуков һайлаған ерҙең сиктәрен билдәләү актын раҫлау тураһында 96-сы һанлы ҡарар сығара. Был ҡарар өс йыл үҙ көсөнә эйә, тип әйтелә документта. Ә инде 2008 йылдың 29 майында, Ә. Аҡкучуковҡа ер бирергә һәм уның сиктәрен документта күрһәтелгәнсә билдәләргә, тигән 1200-се һанлы ҡарар ҡабул ителә.\n2009 йылдың 4 авгусында БР Хөкүмәте рәйесе Р. Сарбаев ҡул ҡуйған 821-Р һанлы ҡарар донъя күрә. Унда, «Рәсәй Федерацияһында ерҙәрҙе бер категориянан икенсе категорияға күсереү тураһында» Федераль закондың 3-сө, 7-се, 15-се статьяларына таянып һәм «Башҡортостан Республикаһында ер мөнәсәбәттәрен көйләү тураһында»ғы БР Законының 25.5 статьяһына нигеҙләнеп, 02:37:160701:114 кадастр һаны һуғылған 0,2464 гектар ер биләмәһен, таҡта ярыу цехы урынлаштырыу маҡсатында, ауыл хужалығы еренән сәнәғәт категорияһында булған ерҙәр иҫәбенә күсерергә, ҡарарҙың үтәлеше өсөн яуаплы итеп БР Ер һәм мөлкәт министрлығын һәм Мәләүез районы муниципаль район хакимиәтен билдәләргә, тип әйтелә.\nТейешле документтар юллап йөрөгән арала, Әхсән Аҡкучуков «Арыҫлан» совхозы директоры Д. Ғәбитов үҙ ҡулы менән төртөп күрһәткән һәм үрҙә телгә алынған майҙанда таҡта ярыу цехы төҙөй башлай. Эргәһенә, эшләгән кешеләргә ризыҡланып, ял итеп йөрөү өсөн, бүрәнәнән бәләкәй генә өй ҙә күтәреп өлгөрә.\nӨфөнән Хөкүмәт рәйесе ҡул ҡуйған документты тотоп, ҡанатланып ҡыҙрайға ҡайтып төшкән Аҡкучуков саҡ артына ҡоламай. Ни күҙе менән күрһен: уның иңе – 40, буйы 60 метрҙай ус аяһындай ерендә Арыҫлан хужалығы етәкселәре һыйыр фермаһы төҙөп ята, имеш.\nТәбиғи, Әхсән Әхмәтгәрәй улы, килеп тыуған хәлде аңлатыуын һорап, хужалыҡ рәйесенә ашыға. «Һин кем әле ул ҡәҙәре, минән ер талап итеп йөрөргә? – тип ҡаршы ала Аҡкучуковты Данияр Ғаяр улы. – Һин үҙ кеҫәңде ҡалынайтыу өсөн пилорама ултыртырға йөрөйһөң, ә мин дәүләт тип тырышам!»\nАҡкучуков, ярҙам һәм хаҡлыҡ эҙләп, районға юллана. Ергә хоҡуғы барлығын белдергән документтарын тотоп, хакимиәт башлығының беренсе урынбаҫары, ауыл хужалығы идаралығы начальнигы А. Барановҡа мөрәжәғәт итә ул. «Һин ҡайҙан килдең бында? – Александр Михайлович сәйерһенеп Аҡкучуковҡа ҡарай. – Ә-ә, Бөрйәндәнме? Ана, ҡайт та, Бөрйәнеңдә төҙө пилораманы, йөрөмә бында кеше башын ҡатырып».\nӘ хакимиәт башлығы ғәжәпкә ҡалған кеше була, Ғәбитовтың ете быуынына ҡәҙәре тетмәһен тетә. Һуңынан: «Бар, әйт Даниярға, икенсе урындан ер бирһен һиңә», – тип сығарып ебәрә.\nШуныһы ғәжәпләндерә: «Арыҫлан» хужалығы етәкселәре ферманы документһыҙ-ниһеҙ төҙөй башлай. Әле лә уға бер ниндәй ҙә документтар эшләнмәгән. Тимәк, Аҡкучуковтың еренә хужалыҡ етәкселәре законды тупаҫ боҙоп баҫып ингән.\n– Әлбиттә, ер бүлергә рөхсәт биргәндә, хужалар минән аҡса өмөт иткәндәрҙер, – ти Әхсән Әхмәтгәрәй улы. – Сөнки Мәләүездә күп нәмә власта ултырған түрәләрҙең «ҡулдарын йылытыу» юлы менән башҡарыла. Ләкин мин уларҙың аппетиттарын баҫырлыҡ малды ҡайҙан алайым? Үҙем эшһеҙ, ҡатыным хаҡлы ялда, бер ул үҫтерәбеҙ, ул да йыш ауырый, беренсе төркөм инвалиды. Хаҡлы рәүештә миңә бүленгән ерҙе даулап, үҙемдең дә һаулыҡ ныҡ ҡаҡшаны, әллә күпме аҡса сарыф ителде.\nҡул ҡаушырып тик ятмай Аҡкучуков, үҙе әйтмешләй. Хаҡлыҡ эҙләп, Рәсәй Президентына ла, РФ Хөкүмәте Рәйесенә лә, үҙебеҙҙең Башҡортостан Республикаһы етәкселәренә лә, прокуратураға ла, хоҡуҡ һаҡлау органдарына ла күп мөрәжәғәт итә. Уның төрлө инстанцияларға яҙған хаттарын, уларға килгән формаль яуаптарҙы күҙҙән үткәргәнсе генә лә байтаҡ ваҡыт үтә.\nТиҫтәләгән ойошмаға хаттар яҙған арала Әхсән Әхмәтгәрәй улы БР буйынса Мәләүездең муниципаль милеккә идара итеү идаралығы менән таҡта ярыу цехы урынлашҡан ерҙе 49 йылға ҡуртымға алыу тураһында килешеү ҙә төҙөп өлгөргән һәм 2010 йылдың 15 мартында Милекте дәүләт теркәүе палатаһының Мәләүез филиалында теркәп тә ҡуйған. Был фактты 02-04-12/001/2010-736-сы һанлы документ асыҡ дәлилләй. Уларҙан тыш БР ер һәм мөлкәт министры урынбаҫары Р. Әхмәтвәлиевтың 2010 йылдың 28 апрелендәге РА-521/5558-се һанлы, БР Президентының территориялар һәм дәүләт наградалары идаралығы начальнигы Р. Ғәбиҙуллиндың 2010 йылдың 26 октябрендә яҙған 8593/00-се һанлы яуаптары ла бар. Уларҙа, башлыса: РФ Граждандар кодексының 305-се статьяһына ярашлы, ергә хоҡуғы булған кеше, әгәр хоҡуғы боҙолған икән, икенсе яҡтан уны законға ярашлы итеп үҙгәртеүҙе талап итергә тейеш, был осраҡта ер һеҙгә 49 йылға ҡуртымға бирелгән, файҙаланығыҙ, тип әйтелә.\nТик быларҙың барыһына ла урындағы түрәләр төкөрөп бирҙе, ти. Уларҙың үҙ туҡһаны туҡһан, пилорамаңды ал и баста! Улар ферманың алдын уратып алған, Аҡкучуковтың таҡта ярыу цехы кәртә уртаһында тороп ҡалған. Улай ғына ла түгел, таҡта ярыу цехы өҫтөнән, ҡап урта өлөшөнән, электр сымы һуҙып ҡуйырға ла баштары еткән. Электр сымы һуҙылған икән, тимәк, эшләргә рөхсәт ителмәй. Хәүефһеҙлек сараларын тупаҫ боҙоу, тигән һүҙ был.\nАҡкучуковҡа бирелгән ерҙең кадастр паспортын үҙгәртергә лә баҙнат иткәндәр әле. 2009 йылдың 5 ноябрендә бирелгән 02/09/1-408070-сы һанлы тәүге документта ер сиктәре бер төрлө күрһәтелгән. Әхсән Әхмәтгәрәй улы, үҙенең хоҡуҡтарын яҡлағанда, ана шул документҡа таянып эш итә лә инде. 2010 йылдың 27 майында 02/10/1-366169 һаны аҫтында яңы документ донъя күргән. Унда иһә ер сиктәре бөтөнләй икенсе итеп төшөрөлгән. Документтарҙың икеһенә лә РФ «Роснедвижимость» идаралығының Мәләүез филиалы етәксеһе О. Романникова ҡул ҡуйған, зәңгәр буяуға мансылған мисәт тә һуғылған. Айыҡ аҡыл менән уйлаһаң, ҡулъяулыҡ ҙурлыҡ бер ергә ике кадастр паспорты бар икән, уларҙың береһе ялған булып сыға. Тимәк, вазифа биләгән кеше, хужаларға ярарға тырышып, бәлки, уларҙың бойороғо буйынсалыр, енәйәт юлына баҫҡан түгелме?\n– Мин үҙемдең хоҡуғымды һуңғы һулышыма ҡәҙәре яҡлаясаҡмын, – ти Әхсән Аҡкучуков. – Нишләп әле мин, типһә – тимер өҙөрҙәй ир, үҙемдең күптәнге хыялымдан баш тартырға, урындағы түрәләр теләмәй тип кенә таҡта ярыу цехын асмаҫҡа, ғаиләмде астан үлтермәҫ өсөн аҡса эшләмәҫкә тейеш?! Әле, аҡтыҡ һыйырымды һатып булһа ла, Арбитраж судҡа мөрәжәғәт итергә торам.\nАҙаҡҡы һыйырын да һатыр Әхсән уҙаман, Арбитраж суд, бәлки, уның ергә булған хоҡуҡтарын да раҫлар. Мең һынау аша төҙөргә ирешкән таҡта ярыу цехын да эшкә ебәрә алыр ул. Мәгәр күңел рәнйеүҙәре бөтөрмө икән?\n“Йәшлек”тең үҙ хәбәрсеһе.


ДОНЪЯ ЯҢЫЛЫҠТАРЫ - 28.10.2016\nСүриә оппозицияһы Алеппо провинцияһының үҙәк өлөшөнә һөжүм итә башлаған. Улар ҡамауҙы емереү өсөн Град системаһын ҡуллана. Бомбаға тотоу һөҙөмтәһендә кәмендә 15 граждандың ғүмере өҙөлгән. Баш күтәреүселәрҙең маҡсаты - Бәшәр Асад ғәскәрҙәре контролдә тотҡан Әл-Найраб хәрби аэродромын баҫып алыу.\nКемеров ҡалаһында көслө ҡар яуыуы һөҙөмтәһендә ғәҙәттән тыш хәл режимы индерелгән. Был ҡарар ҡала етәкселегенә таҙартыу эштәренә сәнәғәт предприятиелары транспорттарын да йәлеп итергә мөмкинлек биргән. Һуңғы тәүлектә генә ҡала урамдарына 200-гә яҡын берәмек техника сыҡҡан. Шулай уҡ коммуналь хеҙмәттәргә урындағы ирекмәндәр, студентар һәм юғары синыф уҡыусылары ла ҡушылған.\nСевастополь Төркиә менән паром бәйләнешен тергеҙгән. Ниһайәт, бер йылға һуҙылған тәнәфестән һуң «Варяг» йөк судноһы бөгөн тәүге рейсҡа сыҡты. 2015 йылдың ноябренә тиклем был паром сил илдән халыҡ ҡулланышындағы тауарҙар, төҙөлөш материалдары, йәшелсә һәм емеш-еләк ташыған. Әммә былтыр ноябрҙә Сүриә күгендәге фажиғә ике ил араһындағы бәйләнештәрҙең боҙолоуына килтерҙе. Шунлыҡтан Севастополь властары паром бәйләнешенән баш тартырға ҡарар иткәйне.\nРеспублика партияһынан кандидат Дональд Трамп бер ниндәй һайлауһыҙ үҙен Америка Президенты итеп тәғәйенләргә тәҡдим иткән. Был турала ул үҙ яҡлылары менән Огайо штатында үткән осрашыуҙа белдергән. Ниәттәр бойомға ашҡан осраҡта кандидат илдәге бизнесҡа булған һалымды 15 процентҡа тиклем кәметергә һүҙ биргән. Әле ул 20 процентҡа күберәк. Шуға ҡарамаҫтан һорау алыу һөҙөмтәләре буйынса Дональд Трамп үҙ дәғүәсеһенән 14 процентҡа ҡалышып бара.\n«Өфө» футболсылары Рәсәй Кубогының сирек финалында Махачкаланың «Анжи» клубы менән осраша. Кисә дәғүәселәр үҙ майҙанында Санкт-Петербургтың «Зенит»ын 4-0 иҫәбенә ҡыйратты. Шулай итеп Дағстан коллективы киләһе йылдың мартында Башҡортостан командаһы менән көс һынашасаҡ. Иҫегеҙгә төшөрбеҙ, «Өфө» клубы үҙ сиратында Грозныйҙың «Терек» футболсыларын артабанғы турнирҙан төшөрөп ҡалдырҙы.


Бөгөн Өфөнөң «Ҡашҡаҙан» паркында алмағастар аллеяһы барлыҡҡа килде\nЙәш үҫентеләрҙе Еңеүҙең 70 йыллығына арнап киң мәғлүмәт саралары хеҙмәткәрҙәре ултыртты.\nТүңәрәк датаға уңайынан ултыртылған аллеяла бөтәһе 70 алма ағасы буласаҡ. Уға «Коминтерн» радиостанцияһы исеме бирелде. Үҫентеләр Бөйөк Ватан һуғышында ҡатнашҡан, халыҡты алға әйҙәгән журналистар хәтеренә арналған. Акцияға ҡәләм оҫталары, экран йондоҙҙары ҙур теләк менән ҡушылды. Ғаиләләре менән килеүселәр ҙә бар ине.


Риф Тойғонов БР Яҙыусылар союзы рәйесе итеп һайланды\n17 Март 2012, 10:12\nӨфөлә Башҡортостан Республикаһы яҙыусыларының сираттан тыш съезы тамамланды. Унда Яҙыусылар союзы ағзалары – 150-ләгән делегат ҡатнашты.\nБөгөнгө көндә төбәктең 230 кешене берләштергән яҙыусылар ойошмаһы үҙенең яңы башлығын һайланы.\n«Башинформ» агентлығының бығаса хәбәр итеүенсә, тауыш биреү бюллетененә ике дәғүәсенең – драматург Рәлиф Кинйәбаев менән шағир Риф Тойғоновтың исемдәре индерелгәйне. Тауыш биреүҙең беренсе турынан һуң Риф Тойғонов алдынғылыҡҡа сыҡты. Икенсе тур йомғаҡтары буйынса ул иң күп тауыш йыйып, БР Яҙыусылар союзы идараһы рәйесе итеп һайланды.\nБелешмә өсөн. Риф Ғәлим улы Тойғонов 1946 йылдың 24 октябрендә Башҡортостанға сиктәш Ырымбур өлкәһе Ҡыуандыҡ районының Аҡсура ауылында тыуған. Мәскәүҙә А.М. Горький исемендәге Әҙәбиәт институтының Юғары әҙәбиәт курстарын тамамлай (1987–1989 йылдарҙа). «Совет Башҡортостаны» гәзитендә, «Ағиҙел» журналында, Башҡортостан телевидениеһы һәм радиоһы редакцияларында журналист булып эшләй. М. Ғафури исемендәге Башҡорт дәүләт академия драма театры директорының репертуар буйынса урынбаҫары, әҙәби бүлек мөдире була. Бихисап шиғри йыйынтыҡтар авторы. Оҙаҡ ваҡыт БР Яҙыусылар союзы идараһы рәйесе урынбаҫары була.\nРиф Тойғонов — Башҡортостан Республикаһының һәм Рәсәй Федерацияһының атҡаҙанған мәҙәниәт хеҙмәткәре, Сергей Чекмарев һәм Фәтих Кәрим исемендәге премиялар лауреаты.\nТеги:йәмәғәт ойошмаларыбр яҙыусылар союзыриф тойғонов


Өфөлә яңы ҡунаҡхана төҙөлөүе ихтимал // Иҡтисад | новости башинформ.рф\nӨфөлә яңы ҡунаҡхана төҙөлөүе ихтимал\n16:56, 10 августа 2010 Иҡтисад\n«Кеско» яуаплылығы сикләнгән йәмғиәте Өфөлә отель төҙөргә ниәтләй. Башҡортостандың баш ҡалаһынан тыш, ҡунаҡханалар илебеҙҙең йәнә биш ҡалаһында — Санкт-Петербургта, Ҡазанда, Екатеринбургта, Краснодар һәм Новороссийскиҙа төҙөлөүе ихтимал. Был маҡсатта Бөтә донъя банкы төркөмөнөң инвестицион бүлексәһе булған Халыҡ-ара финанс корпорацияһы (IFC) «Кеско» йәмғиәтенә 40 миллион доллар күләмендә кредит бирергә әҙер.\nIFC мәғлүмәтенә ҡарағанда, проекттың дөйөм хаҡы 216,6 миллион доллар менән иҫәпләнә. Отелдәр менән Францияның Accor ҡунаҡханалар операторы идара итәсәк, тип күҙаллана.\n«Кеско»ның Өфөлә эшләү тәжрибәһе бар. Компания ҡалала «А» класындағы бизнес-үҙәктәрҙең береһен төҙөгән һәм файҙаланыуға тапшырған.\nРәсул Хәмиҙуллин\tавтор: Рәсул Хәмиҙуллин


«Киске Өфө» гәзитенең сайты - БӘХЕТ ӨСӨН АТАЙ-ӘСӘЙ БУЛЫУЫ ЛА ЕТӘ - 2015 - Мәҡәләләр\nБәхет һәм бәхетһеҙлек төшөнсәләрен һәр кем үҙенсә аңлай. "Мин бәхетле!" тип әйтер өсөн кеше тик үҙенә генә кәрәкле нәмәгә эйә булырға тейеш. Берәүҙәргә бәхет - ул йорт тулы йыһаз, кеҫә тулы аҡса булһа, икенселәр өйө тулы балалар уйнап йөрөүҙе бәхет тип һанарға мөмкин. Әйткәндәй, балаларыбыҙ өсөн бәхет төшөнсәһе нимәне аңлата икән? Үҙебеҙҙе борсоған төрлө һорауҙарға яуап табыу өсөн Халыҡ-ара балаларҙы яҡлау көнө алдынан Өфө ҡалаһының 13-сө башҡорт балалар баҡсаһы-башланғыс мәктәбе тәрбиәләнеүселәре Юлиә Ҡыуандыҡова, Розалия Аҙнаева, Айрат Ғайсин, Тамсы Үтәбаева, Тимур Зантыкин менән әңгәмәләштек.\n1 июндә Халыҡ-ара балаларҙы яҡлау көнө икәнен беләһегеҙ, эйеме? Әйтегеҙ әле, һеҙҙе кемдәр нимәнән яҡлай икән?\nТамсы: Мине әсәйем менән атайым бөтә насар нәмәләрҙән дә яҡлай. Мәҫәлән, ауырыуҙарҙан...\nРозалия: Мине лә өләсәй менән олатай яҡлаша ул...\nТимур: Өләсәйем менән олатайым мине ауылда уҫал эттәрҙән яҡлай.\nАйрат: Беҙ бында, балалар баҡсаһында уйынсығын тартып алһалар, дуҫтарҙы яҡлайбыҙ.\nТамсы: Минең дуҫым малай кеше, ул Баязит исемле. Ул мине ҡарап ҡына йөрөтә...\nБәхет тигән һүҙҙе аңлайһығыҙмы, ул нимә була ул?\nРозалия: Мин әсәйем эргәһендә булһам, бәхетлемен. Мин тағы ла сәскәләр йыйғанда бәхетлемен, миңә бик-бик рәхәт була шул саҡта, быйыл да йыйҙым сәскәләрҙе...\nЮлиә: Миңә йылмайғанда, күңелле булғанда бик тә рәхәт.\nАйрат: Мин бәхеттең нимә икәнен белмәйемсе. Рәхәт булһа, бәхетле булалармы ул? Атай-әсәйем миңә уйынсыҡ алып бирһә, мин шатланам, тимәк, мин бәхетле буламмы икән? Уйынсыҡ алып бирмәһәләр ҙә рәхәт ул миңә.\nТамсы: Ә миңә уйынсыҡтар алып бирһәләр, барыбер рәхәтерәк була.\nТимур: Мин ауылда олатайым менән балыҡ тоторға барғайным, ҡармаҡҡа бер балыҡ та ҡапманы. Шул мәлдә миңә бик тә рәхәт булғайны, ул саҡты әле лә онота алмайым, тимәк, мин бәхетле булғанмын...\nЙәйгеһен ниндәй эштәр менән мәшғүл буласаҡһығыҙ?\nТимур: Мин атайым-әсәйем менән санаторийға ял итергә китәм.\nАйрат: Йыл да ауылға өләсәйемә барам, тыңлашып ҡына йөрөһәм, ул миңә әкиәттәр һөйләй. Өләсәйемдең тауыҡтары күп, шуларҙы баҫтырам ҡайһы саҡ, тик улар гел ауырый.\nЮлия: Йәйгеһен иң яратҡан шөғөлөм - бассейнда йөҙөү. Яҡшы йөҙәм мин.\nНиндәй байрамдарҙы яратаһығыҙ?\nАйрат: Ҡыш бабай бүләк биргәс, мин Яңы йылды яратам инде. Быйыл ул бүләк иткән планшетта төрлө уйындар уйнайым, йәнһүрәттәр ҡарайым. Оҙаҡ ултырһам да миңә атай-әсәйем көймәй.\nРозалия: Ә миңә компьютер артында оҙаҡ ултырырға ярамай, шуға яратҡан "Винкс", "Маша әкиәттәре" йәнһүрәттәрен күп ҡарай алмайым. Миңә балалар баҡсаһында үткәрелгән бөтә байрамдар ҙа оҡшай, беҙ бында йырлайбыҙ, бейейбеҙ, шиғырҙар һөйләйбеҙ.\nТамсы: Беҙ компьютерҙың зарядкаһын юғалттыҡ шул...\nЮлиә: Ҡыш бабай гел мин һораған уйынсыҡтарҙы ғына бүләк итә былай. Был юлы пони менән жираф алдым унан.\nТимур: Мин пультлы машина һорағайным, ул ни, аҡса бирҙе лә, беҙгә үҙебеҙгә һатып алырға тура килде. Ҡыш бабай ундай машиналарҙы белмәй, шуға боландар егеп йөрөй.\nБалалар баҡсаһын тамамлағас, нимә эшләйһегеҙ инде?\nРозалия: Әсәйем инглиз теле уҡытылған мәктәпкә уҡырға барырһың, тине. Быйыл миңә алты йәш, көҙгөһөн үк мәктәпкә барасаҡмын.\nАйрат: Инглиз телен мин әҙерәк белә инем, һеҙҙең менән һөйләшкәнсе оноттом да ҡуйҙым.\nТимур: Мин турист инем (баҡтиһәң, төрөк икән - Ред.), башҡортҡа әйләндем, хәҙер тик башҡортса ғына һөйләшәм, мәктәпкә барғас, киренән төрлө телдәрҙе өйрәнеп алырмын әле.\nРозалия: Бик ныҡ яратам, сөнки улар төрлө тәтәйҙәр алып бирә.\nАйрат: Ата-әсәйемде лә, бәпәйҙе лә яратам. Уның исеме Риана, мин үҙем һайлаштым.\nТамсы: Ә минең әсәйем бәпәй алманы әле.\nЮлиә: Байрамдар һайын яратҡан кешеләремә матур һүрәттәр төшөрөп, төҫлө ҡағыҙҙар менән открыткалар бүләк итәм. Улар мине яратып, бүләктәр алып бирә бит, мин дә уларҙы ҡыуандырырға тырышам.\nКәйефһеҙ саҡтарығыҙ буламы, әллә гел йылмайып ҡына йөрөйһөгөҙмө?\nРозалия: Бейеү түңәрәгенән ҡайтҡанда мин йылмаймайым, сөнки ныҡ арыйым, хәлем ҡалмай.\nТимур: Арыһам да кәйефем була ул, тик ауырығанда ғына миңә күңелһеҙ, ҡыйын.\nЮлиә: "Тыныслыҡ", "Бәхет өсөн" йырҙарын өйрәнгәйнек балалар баҡсаһында. Бәхетле булыу өсөн балаларға әсәй бешергән йылы икмәк кәрәк, тиелә унда. Һеҙгә йырлап күрһәтһәк, хәҙер үҙегеҙ ҙә аңларһығыҙ әле, бәхет өсөн нимә кәрәк булыуын.\nАйрат: Минең әсәйем шул йылы икмәкте үҙе бешерә, йоморо ғына итеп. Тик беҙҙән әле ул йоморо икмәк ҡасып киткәне юҡ.\nРозалия: Әсәйем тәртипле бул, тыңлаш, матур йөрө, тип өйрәтә, бәхетле бул, ти. Шуға мин бәхетле инде ул.\nҺеҙ үҫкәс кемгә оҡшарға теләр инегеҙ?\nАйрат: Мин Человек-Паук һымаҡ булғым килә, уныҡы һымаҡ костюмым да бар. Уға рәхәт, үрмәксе ауы эшләп тотоноп йөрөй ала. Үҫкәс, полицейский булам - улар бандиттарҙы, машинала ҡайыш таҡмай шәп итеп йөрөүселәрҙе төрмәгә ябалар.\nРозалия: Мин Винкс кеүек булғым килә, ул матур, аҡыллы. Ә үҫкәс, табип булам, балаларҙы дауалайым.\nТамсы:. Үҫкәс кем булырға ла белмәйем әле. Гимнаст булырмын ул, мостик менән шпагат эшләргә күптән беләм.\nТимур: Минең геройым - Черепашки-ниндзя. Улар кешеләрҙе төрлө яуыздарҙан ҡотҡара. Мин дә кешеләрҙе ҡотҡарғым килә, шуға теш табибы булам.\nЮлиә: Мин парикмахер булам, әле сәсте төрлөсә үрергә өйрәнә башланым.\nХалыҡ-ара балаларҙы яҡлау көнө алдынан был байрамдың төп сәбәпселәре - балалар менән бына ошондай бик етди һөйләшеү килеп сыҡты. Баҡтиһәң, балаларыбыҙға бәхет өсөн эргәләрендә яҡлаусылар һәм бала саҡ хыялдарын тормошҡа ашырырға ярҙам итеүсе иң яҡын кешеләре - ата-әсәләре һәм олатай-өләсәләре булыуы ла етә икән.\nЯҙылған: 01.06.15 | Ҡаралған: 1303


Атйетәр (Ҡурған өлкәһе) — Башҡорт Википедияһы\nАтйетәр (Ҡурған өлкәһе)\nБыл терминдың башҡа мәғәнәләре лә бар, ҡарағыҙ: Атйетәр.\nАтйетәр ауыл советы\n↘171 кеше (2015)\n37 232 804 001\n37 632 404 101\nАтйетәр (рус. Аджитарово) — Рәсәй Федерацияһы Ҡурған өлкәһе Сафакүл районы ауылы. Атйетәр ауыл советы составына керә.\nТәүге тапҡыр 1776 йылда телгә алына. Революцияға тиклем Атйетәр ауылы Ырымбур губернаһы Силәбе өйәҙе Әйле улусы составында була. Ауылдың икенсе бороңғо атамаһы Азамат\n— 208 162 337\n258 ↘247 ↘216 ↘192 ↘171\n2002 йылғы йән иҫәбен алыу мәғлүмәттәренә ярашлы ауыл халҡының 37 %-тын башҡорттар тәшкил итә.\nАуылда башланғыс белем биреү мәктәбе, фельдшер-акушер пункты, мәҙәниәт йорто, китапхана бар. 2 ауыл хужалығы ойошмаһы (СПК «Аджитар» һәм ООО «Азамат») теркәлгән.\n↑ 2,0 2,1 Урал аръяғы Ырымбур губернаһы башҡорттары // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9.\n↑ Аджитаровский сельский совет// Официальный сайт администрации Сафакулевского района.\nhttps://ba.wikipedia.org/w/index.php?title=Атйетәр_(Ҡурған_өлкәһе)&oldid=924248 ҡабул ителгән\nҠурған өлкәһе географияһы буйынса тамамланмаған мәҡәләләр\nБыл бит һуңғы тапҡыр 12:54 12 декабрь 2019 үҙгәртелгән.